2004R0809 — LV — 28.08.2013 — 008.001

Šis dokuments ir izveidots vienīgi dokumentācijas nolūkos, un iestādes neuzņemas nekādu atbildību par tā saturu

►B KOMISIJAS REGULA (EK) Nr. 809/2004 (2004. gada 29. aprīlis) par Eiropas Parlamenta un Padomes Direktīvas 2003/71/EK īstenošanu attiecībā uz prospektos iekļauto informāciju, kā arī prospektu formu, informācijas iekļaušanu ar norādi un prospektu publicēšanu, un attiecībā uz reklāmas izplatīšanu (Dokuments attiecas uz EEZ) (OV L 149, 30.4.2004, p.3)

Grozīta ar:









▼B

KOMISIJAS REGULA (EK) Nr. 809/2004

(2004. gada 29. aprīlis)

par Eiropas Parlamenta un Padomes Direktīvas 2003/71/EK īstenošanu attiecībā uz prospektos iekļauto informāciju, kā arī prospektu formu, informācijas iekļaušanu ar norādi un prospektu publicēšanu, un attiecībā uz reklāmas izplatīšanu

(Dokuments attiecas uz EEZ)







EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Eiropas Parlamenta un Padomes 2003. gada 4. novembra Direktīvu 2003/71/EK par prospektu, kurš jāpublicē, publiski piedāvājot vērtspapīrus vai atļaujot to tirdzniecību, ar ko groza Direktīvu 2001/34/EK ( 1 ), un jo īpaši tās 5. panta 5. punktu, 7. pantu, 10. panta 4. punktu, 11. panta 3. punktu, 14. panta 8. punktu un 15. panta 7. punktu, apspriedusies ar Eiropas Vērtspapīru regulatoru komiteju (EVRK) ( 2 ), lai saņemtu tehnisku konsultāciju, tā kā: (1) Direktīva 2003/71/EK nosaka principus, kas jāievēro, izstrādājot prospektus. Šie principi jāpapildina attiecībā uz ziņām, kas sniedzamas prospektos, prospektu uzbūvi un publicēšanas aspektiem, informāciju, kas prospektos jāiekļauj ar norādi, un reklāmas izplatīšanu. (2) Atkarā no emitenta un attiecīgo vērtspapīru veida jānosaka minimālās informācijas sniegšanas prasību tipoloģija atbilstoši tiem plāniem, kurus praksē izmanto visbiežāk. Plāniem jābūt balstītiem uz ziņām, kas paredzētas saskaņā ar IOSCO Informācijas izpaušanas standartiem pārrobežu piedāvājumam un sākotnējai kotācijai biržas sarakstā (I daļa), kā arī uz esošajiem plāniem Eiropas Parlamenta un Padomes 2001. gada 28. maija Direktīvā 2001/34/EK par vērtspapīru iekļaušanu oficiālajā biržas sarakstā un par informāciju, kas jāpublicē par tādiem vērtspapīriem ( 3 ). (3) Informācija, ko sniedz emitents, piedāvātājs vai persona, kura lūdz atļauju iekļaušanai regulētā tirgū, saskaņā ar šo regulu jāpakļauj Eiropas Savienības noteikumiem par datu aizsardzību. (4) Jāraugās, lai, prospektu saliekot no atsevišķiem dokumentiem, tiktu novērsta informācijas atkārtošanās; šim nolūkam reģistrācijas dokumentam un vērtspapīru aprakstam jāparedz atsevišķi, sīkāki plāni, pielāgojot tos dažādo kategoriju emitentiem un attiecīgajiem vērtspapīriem, lai aptvertu visas vērtspapīru kategorijas. (5) Emitents, piedāvātājs un persona, kura lūdz atļauju iekļaušanai tirgū, ir tiesīgi prospektā vai pamatprospektā iekļaut papildu informāciju līdztekus tām ziņām, kas paredzētas plānos un struktūras moduļos. Visai sniegtajai papildu informācijai jāatbilst attiecīgajai vērtspapīru kategorijai vai emitenta veidam. (6) Ņemot vērā daudzos un dažādos emitentus un vērtspapīru kategorijas, to, vai ir iesaistīta trešā persona kā garantiju devējs, kotācijas esību vai neesību u. c. apstākļus, lielākajā daļā gadījumu viens vienīgs plāns ieguldītājam nenodrošinās pietiekamu informāciju, kas viņam vajadzīga, lai pieņemtu lēmumu par ieguldījumu. Tādēļ jābūt iespējamai vairāku plānu kombinācijai. Jāizveido arvien papildināma tabula ar kombinācijām, paredzot dažādas iespējamās plānu un struktūras moduļu kombinācijas lielākajai daļai dažādu vērtspapīru veidiem, lai palīdzētu emitentiem sagatavot prospektus. (7) Akciju reģistrācijas dokumenta plānam jābūt attiecināmam ne tikai uz akcijām un citiem pārvedamiem vērtspapīriem, kas ir līdzvērtīgi akcijām, bet arī uz citiem vērtspapīriem, kas dod piekļuvi emitenta kapitālam, izmantojot konversiju vai maiņu. Maiņas gadījumā šo plānu neizmanto, ja piegādājamās pamatakcijas jau ir emitētas pirms to vērtspapīru emisijas, kas dod piekļuvi emitenta kapitālam; taču šis plāns jāizmanto, ja piegādājamās pamatakcijas ir jau emitētas, bet vēl nav iekļautas regulētā tirgū. (8) Brīvprātīga peļņas prognožu izpaušana akciju reģistrācijas dokumentā jānodrošina vienotā un salīdzināmā veidā, un klāt jāpievieno neatkarīgu grāmatvežu vai revidentu sagatavots pārskats. Šo informāciju nevajag jaukt ar zināmo tendenču vai citu tādu faktisko datu izpaušanu, kas būtiski ietekmē emitenta perspektīvu. Turklāt, papildinot prospektu vai gatavojot jaunu prospektu, viņiem jāsniedz paskaidrojums par visām izmaiņām informācijas izpaušanas stratēģijā saistībā ar peļņas prognozēm. (9) Ir vajadzīga standarta finanšu informācija, ja kāda atsevišķa darījuma dēļ emitenta situācijā ir notikušas nozīmīgas bruto izmaiņas, t. i., viens vai vairāki emitenta uzņēmējdarbības apjoma rādītāji ir mainījušies par vairāk nekā 25 %, izņemot gadījumus, kur nepieciešama apvienošanas grāmatvedības metode. (10) Akcijām paredzētā vērtspapīru apraksta plānam jābūt attiecināmam uz visu kategoriju akcijām, jo tajā ir informācija, kas saistīta ar vērtspapīros nostiprināto tiesību un jebkuru vērtspapīros nostiprināto tiesību izmantošanas procedūras aprakstu. (11) Daža veida parāda vērtspapīros, piemēram, strukturētās obligācijās, ir daži atvasinātu vērtspapīru elementi, tādēļ parāda vērtspapīru apraksta plānā jāiekļauj papildu prasības informācijas izpaušanai par šo procentu maksājuma atvasināto komponentu. (12) Papildu struktūras modulim par garantijām jāattiecas uz visām saistībām neatkarīgi no vērtspapīru veida. (13) Uz aktīviem balstītu vērtspapīru reģistrācijas dokuments nav jāattiecina ne uz hipotekārajām ķīlas zīmēm, kā tas ir paredzēts Direktīvas 2003/71/EK 5. panta 4. punkta b) apakšpunktā, ne uz citām obligācijām. Tas pats attiecas uz papildu struktūras moduli uz aktīviem balstītiem vērtspapīriem, kas jākombinē ar parāda vērtspapīru aprakstu. (14) Lielajiem ieguldītājiem, pieņemot lēmumu par ieguldījumu, jāņem vērā citi apsvērumi nekā mazajiem ieguldītājiem. Tādēļ prospekta saturs ir jādiferencē, nošķirot parāda un atvasinātos vērtspapīrus, lai domātu par tiem ieguldītājiem, kas iegādājas tādus parāda vai atvasinātos vērtspapīrus, kuru vienības nominālvērtība ir vismaz EUR 50 000 vai kuri ir denominēti citā valūtā, ar nosacījumu, ka, tos konvertējot EUR, minimālā nominālvērtība sasniedz vismaz EUR 50 000. (15) Depozitāro sertifikātu sakarā uzsvars jāliek uz pamatakciju emitentu, nevis uz depozitārā sertifikāta emitentu. Ja pret depozitāriju tiek iesniegts tiesisks regresa prasījums sakarā ar tā fiduciāro vai starpniecības pienākumu neizpildi, prospekta iedaļā par riska faktoriem jāiekļauj pilnīga informācija par šo faktu un par regresa prasījuma apstākļiem. Ja prospektu sagatavo no trim daļām (proti, no reģistrācijas dokumenta, vērtspapīru apraksta un kopsavilkuma), tad reģistrācijas dokumentā jāiekļauj tikai ziņas par depozitāriju. (16) Banku reģistrācijas dokumentam jābūt attiecināmam uz trešo valstu bankām, kuras neatbilst kredītiestādes definīcijai, kas noteikta 1. panta 1. punkta a) apakšpunktā Eiropas Parlamenta un Padomes 2000. gada 20. marta Direktīvā 2000/12/EK par kredītiestāžu darbības sākšanu un veikšanu ( 4 ), bet kuru juridiskā adrese atrodas ESAO dalībvalstī. (17) Ja īpašam nolūkam izveidota sabiedrība emitē bankas garantētus parāda un atvasinātos vērtspapīrus, tad banku reģistrācijas dokumenta plāns tai nav jāizmanto. (18) Vērtspapīru apraksta plānam atvasināto vērtspapīru gadījumā jābūt attiecināmam uz vērtspapīriem, uz kuriem neattiecas citi plāni un struktūras moduļi. Šā plāna darbības jomu nosaka ar norādi uz abām pārējām vispārējām kategorijām: akcijām un parāda vērtspapīriem. Lai sniegtu skaidru un izsmeļošu paskaidrojumu ar nolūku palīdzēt ieguldītājiem saprast to, kā pamatinstrumenta vērtība ietekmē viņu ieguldījuma vērtību, emitentiem jābūt iespējai brīvprātīgi izmantot attiecīgus piemērus. Piemēri varētu būt visefektīvākais veids, kā izskaidrot, piemēram, dažu sarežģītu vērtspapīru būtību. (19) Papildu informācijas struktūras modulis par pamatakciju noteikta veida parastajām akcijām jāpievieno vērtspapīru aprakstam par parāda vērtspapīriem, vai ar šo moduli jāaizstāj punkts “Informācija par pamatinstrumentu” vērtspapīru apraksta plānā par parāda vērtspapīriem atkarā no emitējamo vērtspapīru raksturlielumiem. (20) Dalībvalstis un to reģionālās vai vietējās varas iestādes neietilpst Direktīvas 2003/71/EK darbības jomā. Taču tās var izvēlēties sagatavot prospektu saskaņā ar šo direktīvu. Trešo valstu suverēnie emitenti un reģionālās vai vietējās varas iestādes nav ārpus Direktīvas 2003/71/EK darbības jomas, un šiem emitentiem ir jāsagatavo prospekts, ja viņi vēlas publiski piedāvāt vērtspapīrus Kopienā vai iekļaut savus vērtspapīrus regulētā tirgū. Tādos gadījumos jāizmanto īpaši plāni attiecībā uz vērtspapīriem, kurus emitē valstis, to reģionālās un vietējās varas iestādes un starptautiskas sabiedriskās organizācijas. (21) Pamatprospektā un tā galīgajos nosacījumos jāietver tā pati informācija kas prospektā. Visi vispārējie principi, kurus piemēro prospektam, ir piemērojami arī galīgajiem nosacījumiem. Tomēr, ja galīgie nosacījumi pamatprospektā nav iekļauti, kompetentajai iestādei tie arī nav jāapstiprina. (22) Dažu kategoriju emitentu gadījumā kompetentajai iestādei jābūt tiesīgai pieprasīt pielāgotu informāciju papildus tām ziņām, kas iekļautas plānos un struktūras moduļos, ievērojot šo emitentu veiktās darbības īpašo raksturu. Ir vajadzīgs precīzs saraksts ar ierobežotu veidu emitentiem, par kuriem drīkst pieprasīt pielāgotu informāciju. Šīm prasībām sniegt pielāgotu informāciju, kas piemērojamas šajā sarakstā iekļautajiem katras kategorijas emitentiem, jābūt atbilstošām konkrētajam uzņēmējdarbības veidam un samērīgām ar to. Eiropas Vērtspapīru regulatoru komiteja varētu aktīvi mēģināt panākt šo informācijas prasību konverģenci Kopienā. Jaunu kategoriju iekļaušana sarakstā jāierobežo, pieļaujot tikai tos gadījumus, kur to var pienācīgi pamatot. (23) Pilnīgi jauna veida vērtspapīru gadījumā, uz kuriem nevar attiecināt esošos plānus vai kādu no kombinācijām, emitentam tik un tā jābūt iespējai iesniegt prospekta apstiprināšanas pieteikumu. Tādos gadījumos viņam jābūt iespējai apspriest sniedzamās informācijas saturu ar kompetento iestādi. Prospektam, ko kompetentā iestāde apstiprinājusi tādos apstākļos, jāpiešķir “vienotā pase”, kas noteikta Direktīvā 2003/71/EK. Kompetentajai iestādei vienmēr jācenšas atrast līdzības un cik vien iespējams izmantot esošos plānus. Visām papildu informācijas prasībām jābūt samērīgām ar attiecīgo vērtspapīru veidu un tai atbilstošām. (24) Noteiktas ziņas, kas jāsniedz plānos un struktūras moduļos, un līdzvērtīgas ziņas neattiecas uz konkrētu vērtspapīru, un tādēļ atsevišķos gadījumos tās var nebūt atbilstošas; tādā gadījumā emitentam jābūt iespējai nesniegt šādas ziņas. (25) Uzlabotajam elastīgumam pamatprospekta savienošanā ar tā galīgajiem nosacījumiem salīdzinājumā ar emisijas prospektu vienai reizei nevajadzētu apgrūtināt ieguldītāju ērto piekļuvi viņiem svarīgajai informācijai. (26) Attiecībā uz pamatprospektiem viegli saprotamā veidā jānorāda, kura informācija būs jāiekļauj kā galīgie nosacījumi. Šīs prasības izpildei jābūt nodrošināmai vairākos atšķirīgos veidos, piemēram, ja pamatprospektā ir veidlapas kādai informācijai, kas jāiekļauj nobeiguma nosacījumos, vai ja pamatprospektā ir trūkstošo ziņu saraksts. (27) Ja vienā dokumentā ir vairāk nekā viens pamatprospekts un katram pamatprospektam nepieciešams kādas citas kompetentās izcelsmes valsts iestādes apstiprinājums, tad attiecīgajām kompetentajām iestādēm jāsadarbojas un attiecīgā gadījumā jānodod tiesības apstiprināt prospektu saskaņā ar Direktīvas 2003/71/EK 13. panta 5. punktu, lai pietiktu ar vienas kompetentās iestādes apstiprinājumu visam dokumentam. (28) Iepriekšējo finanšu informācijai, kas jāsniedz plānos, galvenokārt jābūt sniegtai saskaņā ar Eiropas Parlamenta un Padomes 2002. gada 19. jūlija Regulu (EK) Nr. 1606/2002 par starptautisko grāmatvedības standartu piemērošanu ( 5 ) vai saskaņā ar dalībvalstu grāmatvedības standartiem. Tomēr jāparedz atsevišķas prasības trešo valstu emitentiem. (29) Direktīvas 2003/71/EK 10. pantā minētā dokumenta publicēšanas vajadzībām emitentiem jāļauj izvēlēties to publicēšanas metodi, ko viņi uzskata par piemērotu, no minētās Direktīvas 14. pantā norādītajām metodēm. Izvēloties publicēšanas metodi, viņiem jāņem vērā dokumenta mērķis un tas, ka ar šādu metodi ieguldītājiem jāļauj ātri un rentabli iegūt attiecīgo informāciju. (30) Mērķis iekļaušanai ar norādi, kā paredzēts Direktīvas 2003/71/EK 11. pantā, ir vienkāršot prospekta sagatavošanu un samazināt izmaksas; tomēr šo mērķi nedrīkst īstenot, kaitējot citām interesēm, kuras prospektā ir jāaizsargā. Piemēram, jāņem vērā arī tas, ka nepieciešamā informācija parasti tiek ievietota prospektā un ka šī informācija jāsniedz viegli saprotamā veidā. Īpaša uzmanība jāpievērš valodai, kādā informācija ir iekļauta ar norādi, kā arī tās saskanībai ar valodu, kādā sagatavots pats prospekts. Ar norādi iekļautā informācija var būt saistīta ar agrākiem datiem, tomēr, ja šī informācija vairs nav svarīga būtisku izmaiņu rezultātā, tas ir skaidri jānorāda prospektā un jāsniedz arī atjaunināta informācija. (31) Ja prospektu publicē elektroniskā veidā, tad salīdzinājumā ar tradicionālo publicēšanas veidu ir jāveic papildu drošības pasākumi, izmantojot vislabāko esošo praksi, lai saglabātu informācijas viengabalainumu, lai izvairītos no tā, ka nepiederošas personas var sagrozīt vai pārveidot to, lai neapgrūtinātu tās saprotamību un lai izvairītos no iespējamām nelabvēlīgām sekām, kas izriet no atšķirīgām metodēm vērtspapīru publiskai piedāvāšanai trešās valstīs. (32) Laikrakstam, kuru izvēlas prospekta publicēšanai, jābūt ar plašu ģeogrāfisko izplatību un lielu tirāžu. (33) Izcelsmes dalībvalstij jādod iespēja pieprasīt, lai tiktu publicēts paziņojums, kurā norādīts, kā prospekts ir darīts pieejams un kur to var iegūt sabiedrība. Ja kāda izcelsmes dalībvalsts prasību publicēt paziņojumus iekļauj savos tiesību aktos, tad, veidojot tāda paziņojuma saturu, jāpieturas pie nepieciešamajiem informācijas punktiem, lai neatkārtotu kopsavilkuma tekstu. Šīs izcelsmes dalībvalstis var pieprasīt arī to, lai tiktu publicēts papildu paziņojums par pamatprospekta galīgajiem nosacījumiem. (34) Lai sekmētu ieguldītājiem noderīgas informācijas centralizēšanu, apstiprināto prospektu sarakstā, ko izcelsmes dalībvalsts kompetentās iestādes izliek tīmekļa vietnē, jāiekļauj atsauksme, norādot, kā prospekts ir publicēts un kur to var iegūt. (35) Dalībvalstīm jānodrošina, ka tiek efektīvi ievēroti reklamēšanas noteikumi par publiskajiem piedāvājumiem un vērtspapīru iekļaušanu regulētā tirgū. Jāpanāk pienācīga koordinācija starp kompetentajām iestādēm pārrobežu piedāvājumos vai vērtspapīru iekļaušanā pārrobežu tirgū. (36) Ņemot vērā starplaiku starp Regulas (EK) Nr. 1606/2002 stāšanos spēkā un noteiktas ietekmes parādīšanos, jāparedz vairāki pārejas pasākumi saistībā ar iepriekšējo finanšu informāciju, kas jāiekļauj prospektā, lai novērstu pārlieku emitentu apgrūtināšanu un ļautu viņiem pielāgot savu informācijas sagatavošanas veidu un uzrādīt iepriekšējo finanšu informāciju pieņemamā laikposmā pēc Direktīvas 2003/71/EK stāšanās spēkā. (37) Pienākums atkārtoti prospektā minēt iepriekšējo finanšu informāciju saskaņā ar Regulu (EK) Nr. 1606/2002 neattiecas uz vērtspapīriem, kuru vienas vienības nominālvērtība ir vismaz EUR 50000; līdz ar to tādiem vērtspapīriem šādi pārejas pasākumi nav nepieciešami. (38) Vienotības labad šo regulu ir lietderīgi piemērot no Direktīvas 2003/71/EK transponēšanas dienas. (39) Šajā regulā paredzētie pasākumi ir saskaņā ar Eiropas Vērtspapīru komitejas atzinumu, tā kā: IR PIEŅĒMUSI ŠO REGULU.







I

NODAĻA

PRIEKŠMETS UN DEFINĪCIJAS

1. pants

Priekšmets

Šī regula nosaka:

1) Direktīvas 2003/71/EK 5. pantā minēto prospektu uzbūvi;

2) Direktīvas 2003/71/EK 7. pantā paredzētās prospektā iekļaujamās minimālās informācijas sniegšanas prasības;

▼M5 —————

▼B

4) kārtību, kādā informāciju prospektā var iekļaut ar norādi, kā paredzēts Direktīvas 2003/71/EK 11. pantā;

5) prospekta publicēšanas metodes, lai nodrošinātu, ka prospekts ir publiski pieejams saskaņā ar Direktīvas 2003/71/EK 14. pantu;

6) Direktīvas 2003/71/EK 15. pantā minētās reklāmas izplatīšanas metodes.

2. pants

Definīcijas

Šīs regulas vajadzībām papildus Direktīvā 2003/71/EK paredzētajām definīcijām izmanto šādas definīcijas:

1) “plāns” ir saraksts ar minimālās informācijas sniegšanas prasībām, kuras pielāgotas dažādu veidu emitentu un/vai dažādo vērtspapīru specifikai;

2) “struktūras modulis” ir saraksts ar informācijas sniegšanas papildu prasībām, kuras nav iekļautas kādā no plāniem; tas jāpievieno attiecīgi vienam vai vairākiem plāniem atkarā no instrumenta un/vai darījuma veida, kuram tiek izstrādāts prospekts vai pamatprospekts;

3) “riska faktori” ir saraksts ar riska veidiem, kas ir raksturīgi attiecīgajai emitenta un/vai vērtspapīru situācijai un kam ir būtiska nozīme lēmumu pieņemšanā par ieguldījumu;

4) “īpašam nolūkam izveidota sabiedrība” ir emitents, kura uzdevumi un mērķi pirmām kārtām ir vērtspapīru emisija;

5) “uz aktīviem balstīti vērtspapīri” ir vērtspapīri, kuros: a) nostiprinātas intereses par aktīviem, tostarp visas tiesības, kas paredzētas, lai nodrošinātu ar vērtspapīriem saistīto apkalpošanu vai saskaņā ar tām maksājamo summu nonākšanu vai savlaicīgu nonākšanu aktīvu turētāju rīcībā; vai b) kuri ir nodrošināti ar aktīviem un kuru nosacījumi paredz maksājumus saistībā ar naudas summām vai samērīgām naudas summu prognozēm, kas aprēķinātas, atsaucoties uz identificētiem vai identificējamiem aktīviem;

6) “kolektīvo ieguldījumu jumta uzņēmums” ir kolektīvo ieguldījumu uzņēmums, kas ir ieguldījis vienā vai vairākos kolektīvo ieguldījumu uzņēmumos un kura aktīvi sastāv no atsevišķas(-ām) vērstpapīru kategorijas(-ām) vai apzīmējuma(-iem);

7) “uzņēmums kolektīvajiem ieguldījumiem nekustamajā īpašumā” ir kolektīvo ieguldījumu uzņēmums, kura ieguldījumu mērķis ir līdzdalība ilgstošā īpašuma turējumā;

8) “starptautiska sabiedriska organizācija” ir sabiedriska rakstura juridiska persona, kura dibināta ar starptautisku līgumu starp suverēnām valstīm un kuras sastāvā ir viena vai vairākas dalībvalstis;

9) “reklāma” ir sludinājumi: a) kas attiecas uz vērtspapīru konkrētu piedāvājumu sabiedrībai vai iekļaušanu regulētā tirgū; un b) kuru mērķis ir sevišķi veicināt iespējamo parakstīšanos uz vērtspapīriem vai to iegādi;

10) “peļņas prognozes” ir teksts, kurā skaidri vai netieši norādīts skaitlis vai minimālais vai maksimālais skaitlis, kas raksturo iespējamo peļņas vai zaudējumu apmēru kārtējā finanšu periodā un/vai nākamajos finanšu periodos, vai kurā ir iekļauti tādi dati, izejot no kuriem šādu skaitli, kas raksturo paredzamo peļņu vai zaudējumus, var aprēķināt pat tad, ja konkrēts skaitlis nav minēts un vārds “peļņa” nav lietots;

11) “peļņas novērtējums” ir peļņas prognozes finanšu periodam, kurš ir beidzies un par kuru vēl nav publicēti rezultāti;

12) “reglamentētā informācija” ir visa informācija, kas emitentam vai jebkurai personai, kura ir iesniegusi pieteikumu vērtspapīru iekļaušanai regulētā tirgū bez emitenta piekrišanas, jāizpauž saskaņā ar Direktīvu 2001/34/EK vai saskaņā ar Eiropas Parlamenta un Padomes Direktīvas 2003/6/EK ( 6 ) 6. pantu;

▼M5

13) “tiesību emisija” ir jebkāda statūtos noteiktu pirmpirkuma tiesību emisija, saskaņā ar kuru var veikt parakstīšanos uz jaunām akcijām, un tā paredzēta tikai esošajiem akcionāriem. Tiesību emisijā ir arī emisija, ar kuru šādas statūtos noteiktās pirmpirkuma tiesības zaudē spēku un tiek aizstātas ar instrumentu vai noteikumu, kas piešķir gandrīz identiskas tiesības esošajiem akcionāriem, ja minētās tiesības atbilst šādiem nosacījumiem: a) tiesības akcionāriem tiek piedāvātas bez maksas; b) akcionāri ir tiesīgi iegūt jaunas akcijas samērīgi ar savu pašreizējo līdzdalību vai, citu tādu vērtspapīru gadījumā, kuri dod tiesības piedalīties akciju emisijā, samērīgi ar savām tiesībām uz pamatakcijām; c) tiesības veikt parakstīšanos ir tirgojamas un pārvedamas vai, pretējā gadījumā, tiesību rezultātā radītās akcijas tiek pārdotas piedāvājuma perioda beigās par labu akcionāriem, kuri nav izmantojuši šīs tiesības; d) saistībā ar b) apakšpunktā minētajām tiesībām emitents var noteikt limitus vai ierobežojumus, vai izņēmumus un veikt pasākumus, kas tam šķiet nepieciešami vai atbilstīgi, lai veiktu darījumus ar valdības akcijām vai tiesību daļām, atbilstīgi tiesību aktos vai kāda regulatora noteiktām prasībām jebkurā valstī vai teritorijā; e) minimālais periods, kura laikā akcijas var iegūt, ir tāds pats kā periods statūtos noteikto pirmpirkuma tiesību izmantošanai atbilstīgi Padomes Direktīvas 77/91/EEK ( 7 ) 29. panta 3. punktam; f) tiesības zaudē spēku pēc izmantošanas perioda beigām.

2.a pants

Informācijas kategorijas pamatprospektā un galīgajos nosacījumos

1. Regulas XX pielikumā norādītās kategorijas nosaka, cik elastīgi informāciju var sniegt pamatprospektā vai galīgajos nosacījumos. Šīs kategorijas definē šādi:

a) “A kategorija” nozīmē informāciju, kurai jābūt iekļautai pamatprospektā. Šo informāciju nedrīkst atstāt vēlākai ierakstīšanai galīgajos nosacījumos;

b) “B kategorija” nozīmē, ka pamatprospektā iekļauj visus vispārīgos principus saistībā ar prasīto informāciju, un tikai informāciju, kas nav zināma pamatprospekta apstiprināšanas laikā, var atstāt ierakstīšanai vēlāk galīgajos nosacījumos;

c) “C kategorija” nozīmē, ka pamatprospektā var atstāt brīvu vietu vēlākai ierakstīšanai informācijai, kas nav bijusi zināma pamatprospekta apstiprināšanas laikā. Šādu informāciju ieraksta galīgajos nosacījumos.

2. Ja piemēro Direktīvas 2003/71/EK 16. panta 1. punkta nosacījumus, tad ir jāsagatavo papildinājums.

Ja minētie nosacījumi nav piemērojami, emitents, piedāvātājs vai persona, kura lūdz atļauju iekļaušanai regulētā tirgū, publicē paziņojumu par izmaiņām.

▼B







II

NODAĻA

Minimālā informācija

▼M5

3. pants

Prospektā iekļaujamā minimālā informācija

Prospektu sagatavo, izmantojot vienu no šajā regulā norādītajiem plāniem un struktūras moduļiem vai to kombināciju.

▼M6

Prospektā iekļauj ziņas, kas sniedzamas saskaņā ar I–XVII un XX–XXX pielikumu atkarā no emitenta vai emisijas veida un attiecīgo vērtspapīru veida. Saskaņā ar 4.a panta 1. punktu kompetentā iestāde nepieprasa, lai prospektā būtu sniegtas ziņas, kas nav iekļautas I–XVII vai XX–XXX pielikumā.

▼M5

Lai nodrošinātu Direktīvas 2003/71/EK 5. panta 1. punktā minētā pienākuma izpildi, izcelsmes dalībvalsts kompetentā iestāde, apstiprinot prospektu saskaņā ar minētās direktīvas 13. pantu, drīkst, katru gadījumu izskatot atsevišķi, pieprasīt, lai emitents, piedāvātājs vai persona, kura lūdz atļauju iekļaušanai regulētā tirgū, aizpildītu katru informācijas punktu.

Ja emitentam, piedāvātājam vai personai, kura lūdz atļauju iekļaušanai regulētā tirgū, jāietver prospektā kopsavilkumu atbilstīgi Direktīvas 2003/71/EK 5. panta 2. punktam, izcelsmes dalībvalsts kompetentā iestāde, apstiprinot prospektu saskaņā ar minētās direktīvas 13. pantu, var, katru gadījumu izskatot atsevišķi, pieprasīt, lai noteikta informācija, kas ietverta prospektā, tiktu iekļauta kopsavilkumā.

▼B

4. pants

Akciju reģistrācijas dokumenta plāns

1. Akciju reģistrācijas dokumentā informāciju sniedz saskaņā ar I pielikumā izklāstīto plānu.

2. Plāns, kas norādīts 1. punktā, attiecas: 1) uz akcijām un citiem pārvedamiem vērtspapīriem, kas ir līdzvērtīgi akcijām; 2) uz citiem vērtspapīriem, kas atbilst šādiem nosacījumiem: a) tos pēc emitenta vai ieguldītāja ieskatiem vai pamatojoties uz emisijas brīdī paredzētajiem nosacījumiem, var konvertēt vai mainīt uz akcijām vai citiem akcijām līdzvērtīgiem pārvedamiem vērtspapīriem, vai tie kā citādi dod iespēju iegādāties akcijas vai citus akcijām līdzvērtīgus pārvedamus vērtspapīrus; un b) ja šīs akcijas vai citus akcijām līdzvērtīgus pārvedamus vērtspapīrus emitē vai emitēs vērtspapīra emitents un brīdī, kad apstiprina prospektu par šiem vērtspapīriem, tos vēl netirgo regulētā tirgū vai līdzvērtīgā tirgū ārpus Kopienas un ja pamatakcijas vai citus akcijām līdzvērtīgus pārvedamus vērtspapīrus var piegādāt, norēķinoties fiziski.

▼M2

4.a pants

Akciju reģistrēšanas dokumentācija sarežģītas finanšu vēstures vai būtisku finanšu saistību gadījumos

1. Ja vērtspapīru emitentam, uz kuru attiecas 4. panta 2. punkts, ir sarežģīta finanšu vēsture vai arī emitents ir uzņēmies nozīmīgas finanšu saistības un tā rezultātā, lai izpildītu Direktīvas 2003/71/EK 5. panta 1. punktā noteikto pienākumu, ir vajadzīgs reģistrēšanas dokumentā iekļaut konkrētu finanšu informāciju par personu, kas nav emitents, tiek uzskatīts, ka minētā finanšu informācija attiecas uz emitentu. Piederības dalībvalsts kompetentā iestāde šādos gadījumos pieprasa, lai emitents, piedāvātājs vai persona, kas lūdz iekļaušanu regulētajā tirgū, minēto informāciju iekļautu reģistrēšanas dokumentā.

Minētajā finanšu informācijā var būt ietverta pro forma informācija, kas sagatavota saskaņā ar II pielikumu. Ja emitents saistībā ar to ir uzņēmies būtiskas finanšu saistības, jebkura formāla informācija paskaidro sagaidāmos rezultātus darījumā, ko emitents ir piekritis veikt, un atbilstīgi tiek interpretētas II pielikumā minētās atsauces uz “darījumu”.

2. ►M5 Ikvienu pieprasījumu, kas atbilst 1. punkta pirmās daļas nosacījumiem, kompetentā iestāde pamato ar prasībām, kas noteiktas I pielikuma 20.1. punktā, XXIII pielikuma 15.1. punktā, XXV pielikuma 20.1. punktā, XXVII pielikuma 11.1. punktā un XXVIII pielikuma 20.1. punktā attiecībā uz finanšu informācijas saturu un piemērojamiem grāmatvedības un revīzijas principiem, un šīs prasības tiek atbilstīgi grozītas, ņemot vērā šādus faktorus: ◄

a) vērtspapīru veids;

b) kāda veida un cik plaša informācija ir iekļauta prospektā un vai finanšu informācija par subjektu, kas nav emitents, ir tādā formā, kuru negrozītu varētu iekļaut prospektā;

c) ziņas par konkrēto gadījumu, tostarp par darījuma saimniecisko būtību, kuru veicot, emitents ir iegādājies vai pārdevis uzņēmuma saistības vai to daļu, un ziņas par minēto saistību konkrēto veidu;

d) emitenta spēju, veicot pietiekamus pasākumus, iegūt finanšu informāciju par citu personu.

Ja konkrētajā gadījumā Direktīvas 2003/71/EK 5. panta 1. punkta paredzēto pienākumu var izpildīt vairāk nekā vienā veidā, priekšroku dod veidam, kurš izmaksā mazāk vai ir vieglāk izpildāms.

3. Ar šā panta 1. punktu neierobežo valsts tiesību aktos paredzēto ikvienas personas, arī Direktīvas 2003/71/EK 6. panta 1. punktā minēto personu, pienākumu attiecībā uz prospektā iekļauto informāciju. Šīs personas ir atbildīgas par to, lai reģistrācijas dokumentos tiktu iekļauta visa informācija, ko atbilstīgi 1. punktam pieprasa kompetentā iestāde.

4. Piemērojot 1. punktu, emitentu uzskata par tādu, kam ir sarežģīta finanšu vēsture, ja ir izpildīti visi turpmāk minētie nosacījumi:

▼M5

a) iepriekšējo finanšu informācijā, kas jāsniedz saskaņā ar I pielikuma 20.1. punktu, XXIII pielikuma 15.1. punktu, XXV pielikuma 20.1. punktu, XXVII pielikuma 11.1. punktu un XXVIII pielikuma 20.1. punktu, nav precīzi atspoguļota emitenta uzņēmuma kā kopuma situācija prospekta sagatavošanas laikā;

▼M2

b) šī neprecizitāte ietekmēs ieguldītāja iespēju veikt pienācīgu novērtējumu, kā norādīts Direktīvas 2003/71/EK 5. panta 1. punktā; un

c) informācija par emitenta uzņēmuma saistībām, kas ieguldītājam ir nepieciešama šāda novērtējuma veikšanai, ir iekļauta finanšu informācijā, kas attiecas uz citu personu.

5. Saskaņā ar šā panta 1. punktu uzskata, ka emitents ir uzņēmies būtiskas finanšu saistības, ja tas ir noslēdzis saistošu nolīgumu, uzņemoties veikt darījumu, kura rezultāts pēc tā pabeigšanas, iespējams, būs ievērojamas bruto izmaiņas.

Saistībā ar to fakts, ka nolīgums paredz tāda darījuma pabeigšanu, uz ko attiecina nosacījumus, tostarp par pārvaldes iestādes apstiprinājuma saņemšanu, netraucē minēto nolīgumu uzskatīt par saistošu, ja ir neapšaubāma pārliecība par to, ka minētie nosacījumi tiks izpildīti.

Nolīgumu uzskata par saistošu, ja, pamatojoties uz nolīgumu, darījuma pabeigšanu nosaka tādu vērtspapīru piedāvājuma rezultāts, kuri ir prospekta priekšmets, vai arī, ja plānotās pārņemšanas gadījumā to vērtspapīru piedāvājuma, kuri ir prospekta priekšmets, mērķis ir finansēt šādu pārņemšanu.

▼M5

6. Atbilstoši šā panta 5. punktam un I pielikuma 20.2. punktam, XXIII pielikuma 15.2. punktam un XXV pielikuma 20.2. punktam nozīmīgas bruto izmaiņas nozīmē emitenta situācijas izmaiņas, kas pārsniedz 25 % un attiecas uz vienu vai vairākiem emitenta uzņēmuma darbības lieluma rādītājiem.

▼B

5. pants

Standarta finanšu informācijas struktūras modulis

Standarta finanšu informāciju sniedz saskaņā ar II pielikumā izklāstīto struktūras moduli.

Pirms standarta finanšu informācijas iekļauj paskaidrojošu ievada paragrāfu, kurā ar skaidriem vārdiem formulē to, kādam nolūkam šo informāciju iekļauj prospektā.

6. pants

Vērtspapīru apraksta plāns akcijām

1. Akcijām paredzētā vērtspapīru aprakstā informāciju sniedz saskaņā ar III pielikumā izklāstīto plānu.

2. Plāns ir attiecināms uz akcijām un citiem pārvedamiem vērtspapīriem, kas ir līdzvērtīgi akcijām.

▼M8

3. Ja akcijas ar garantijām dod tiesības iegādāties emitenta akcijas un šīs akcijas nav atļauts tirgot regulētā tirgū, sniedz arī XII pielikumā izklāstītajā plānā paredzēto informāciju, izņemot 4.2.2. punktā minēto informāciju.

▼B

7. pants

Parāda un atvasināto vērtspapīru reģistrācijas dokumenta plāns par vērtspapīriem, kuru vienības nominālvērtība ir mazāka par EUR ►M5 100 000 ◄

Parāda un atvasināto vērtspapīru reģistrācijas dokumentā par vērtspapīriem, uz kuriem neattiecas 4. pants un kuru vienības nominālvērtība ir mazāka par EUR ►M5 100 000 ◄ , vai, ja nav atsevišķas nominālvērtības, par vērtspapīriem, kurus var iegādāties emisijā tikai par mazāk nekā EUR ►M5 100 000 ◄ par vienu vērtspapīru, informāciju sniedz saskaņā ar IV pielikumā izklāstīto plānu.

8. pants

Vērtspapīru apraksta plāns par parāda vērtspapīriem, kuru vienības nominālvērtība ir mazāka par EUR ►M5 100 000 ◄

1. Vērtspapīru aprakstā par parāda vērtspapīriem, kuru vienības nominālvērtība ir mazāka par EUR ►M5 100 000 ◄ , informāciju sniedz saskaņā ar V pielikumā izklāstīto plānu.

2. Plānu attiecina uz tādu parādu, kas emitentam emisijas brīdī uzliek saistības izmaksāt ieguldītājam 100 % nominālvērtību un papildus, iespējams, arī procentu maksājumu.

▼M8

3. Ja parāda vērtspapīrus var apmainīt pret vai konvertēt par akcijām, kuras jau ir atļauts tirgot regulētā tirgū, sniedz arī XII pielikumā izklāstītajā plāna 4.2.2. punktā minēto informāciju.

4. Ja parāda vērtspapīrus var konvertēt par vai apmainīt pret akcijām, kuras emitē vai emitēs parāda vērtspapīra emitents vai juridiska persona, kas ietilpst emitenta koncernā, un šīs pamatakcijas jau nav atļauts tirgot regulētā tirgū, informāciju par pamatakciju emitentu sniedz arī saskaņā ar III pielikumā izklāstītā plāna 3.1. un 3.2. punktu vai attiecīgā gadījumā saskaņā ar XXIV pielikumā izklāstīto samērīgo plānu.

5. Ja parāda vērtspapīri ar garantijām dod tiesības iegādāties emitenta akcijas un šīs akcijas nav atļauts tirgot regulētā tirgū, sniedz arī XII pielikumā izklāstītajā plānā paredzēto informāciju, izņemot 4.2.2. punktā minēto informāciju.

▼B

9. pants

Garantiju struktūras modulis

Par garantijām informāciju sniedz saskaņā ar VI pielikumā izklāstīto struktūras moduli.

▼M5

Ja dalībvalsts darbojas kā garantētājs, VI pielikuma 3. punktu nepiemēro.

▼B

10. pants

Uz aktīviem balstītu vērtspapīru reģistrācijas dokumenta plāns

Uz aktīviem balstītu vērtspapīru reģistrācijas dokumentā informāciju sniedz saskaņā ar VII pielikumā izklāstīto plānu.

11. pants

Uz aktīviem balstītu vērtspapīru struktūras modulis

Vērtspapīru aprakstam pievienojamo papildu informāciju par vērtspapīriem, kas balstīti uz aktīviem, sniedz saskaņā ar VIII pielikumā izklāstīto struktūras moduli.

12. pants

Parāda un atvasināto vērtspapīru reģistrācijas dokumenta plāns par vērtspapīriem, kuru vienības nominālvērtība ir vismaz EUR ►M5 100 000 ◄

Parāda un atvasināto vērtspapīru reģistrācijas dokumentā par vērtspapīriem, uz kuriem neattiecas 4. pants un kuru vienības nominālvērtība ir vismaz EUR ►M5 100 000 ◄ , vai, ja nav atsevišķas nominālvērtības, par vērtspapīriem, kurus var iegādāties emisijā tikai par vismaz EUR ►M5 100 000 ◄ par vienu vērtspapīru, informāciju sniedz saskaņā ar IX pielikumā izklāstīto plānu.

13. pants

Depozitāro sertifikātu plāns

Par sertifikātiem, kuri pārstāv akcijas, informāciju sniedz saskaņā ar X pielikumā izklāstīto plānu.

14. pants

Banku reģistrācijas dokumenta plāns

1. Banku reģistrācijas dokumentā par parāda un atvasinātajiem vērtspapīriem un tiem vērtspapīriem, uz kuriem neattiecas 4. pants, informāciju sniedz saskaņā ar XI pielikumā izklāstīto plānu.

2. Plāns, kas norādīts 1. punktā, ir attiecināms uz kredītiestādēm, kuras definētas Direktīvas 2000/12/EK 1. panta 1. punktā, kā arī uz trešo valstu kredītiestādēm, kuras neatbilst šai definīcijai, bet kuru juridiskās adreses atrodas ESAO dalībvalstīs. Šīs juridiskās personas pēc izvēles var izmantot arī tos reģistrācijas dokumenta plānus, kas paredzēti saskaņā ar 7. un 12. pantu.

15. pants

Vērtspapīru apraksta plāns par atvasinātajiem vērtspapīriem

1. Vērtspapīru aprakstā par atvasinātajiem vērtspapīriem informāciju sniedz saskaņā ar XII pielikumā izklāstīto plānu.

▼M8

2. Plāns ir attiecināms uz vērtspapīriem, kuri neietilpst pārējo 6., 8. un 16. minēto vērtspapīru apraksta plānu darbības jomā, izņemot gadījumos, kas minēti 6. panta 3. punktā, 8. panta 3. punktā un 5. punktā un 16. panta 3. un 5. punktā. Plāns ir attiecināms uz konkrētiem vērtspapīriem, kad apmaksas un/vai piegādes saistības ir saistītas ar pamatinstrumentu.

▼B

16. pants

Vērtspapīru apraksta plāns par parāda vērtspapīriem, kuru vienības nominālvērtība ir vismaz EUR ►M5 100 000 ◄

1. Vērtspapīru aprakstā par parāda vērtspapīriem, kuru vienības nominālvērtība ir vismaz EUR ►M5 100 000 ◄ , informāciju sniedz saskaņā ar XIII pielikumā izklāstīto plānu.

2. Plānu attiecina uz tādu parādu, kas emitentam emisijas brīdī uzliek saistības izmaksāt ieguldītājam 100 % nominālvērtību un papildus, iespējams, arī procentu maksājumu.

▼M8

3. Ja parāda vērtspapīrus var apmainīt pret vai konvertēt par akcijām, kuras jau ir atļauts tirgot regulētā tirgū, sniedz arī XII pielikumā izklāstītā plāna 4.2.2. punktā minēto informāciju.

4. Ja parāda vērtspapīrus var konvertēt par vai apmainīt pret akcijām, kuras emitē vai emitēs parāda vērtspapīra emitents vai juridiska persona, kas ietilpst emitenta koncernā, un šīs pamatakcijas jau nav atļauts tirgot regulētā tirgū, informāciju par pamatakciju emitentu sniedz arī saskaņā ar III pielikumā izklāstītā plāna 3.1. un 3.2. punktu vai attiecīgā gadījumā saskaņā ar XXIV pielikumā izklāstīto samērīgo plānu.

5. Ja parāda vērtspapīri ar garantijām dod tiesības iegādāties emitenta akcijas un šīs akcijas nav atļauts tirgot regulētā tirgū, sniedz arī XII pielikumā izklāstītajā plānā paredzēto informāciju, izņemot 4.2.2. punktā minēto informāciju.

▼B

17. pants

Papildu informācijas struktūras modulis par pamatakciju

1. Papildu informācijai par pamatakciju sniedz pamatakcijas aprakstu saskaņā ar XIV pielikumā izklāstīto struktūras moduli. Turklāt, ja pamatakcijas emitents ir juridiska persona, kas ietilpst tajā pašā koncernā (uzņēmumu grupā), tad par šo emitentu sniedz 4. punktā minētajā plānā paredzēto informāciju.

2. Šā panta 1. punkta pirmajā daļā minētā papildu informācija attiecas tikai uz tiem vērtspapīriem, kuri atbilst šiem diviem nosacījumiem: 1) tos pēc emitenta vai ieguldītāja ieskatiem vai pamatojoties uz emisijas brīdī paredzētajiem nosacījumiem, var konvertēt vai mainīt uz akcijām vai citiem akcijām līdzvērtīgiem pārvedamiem vērtspapīriem, vai tie kā citādi dod iespēju iegādāties akcijas vai citus akcijām līdzvērtīgus pārvedamus vērtspapīrus; un ▼M8 2) ja šīs akcijas vai citus akcijām līdzvērtīgus pārvedamus vērtspapīrus emitē vai emitēs vērtspapīra emitents vai juridiska persona, kas ietilpst emitenta koncernā, vai trešā persona un brīdī, kad apstiprina prospektu par šiem vērtspapīriem, tos vēl netirgo regulētā tirgū vai līdzvērtīgā tirgū ārpus Savienības, un ja pamatakcijas vai citus akcijām līdzvērtīgus pārvedamus vērtspapīrus var piegādāt, norēķinoties fiziski. ▼B

18. pants

Reģistrācijas dokumenta plāns slēgta tipa kolektīvo ieguldījumu uzņēmumiem

1. Papildus informācijai, kas sniedzama saskaņā ar I pielikuma 1., 2., 3., 4., 5.1., 7., 9.1., 9.2.1., 9.2.3., 10.4., 13., 14., 15., 16., 17.2., 18., 19., 20., 21., 22., 23., 24., 25. punktu, reģistrācijas dokumentā par vērtspapīriem, ko emitē slēgta tipa kolektīvo ieguldījumu uzņēmumi, informāciju sniedz saskaņā ar XV pielikumā izklāstīto plānu.

2. Plāns ir attiecināms uz slēgta tipa kolektīvo ieguldījumu uzņēmumiem, kas ieguldītāju vārdā tur aktīvu portfeli un kas: 1) saskaņā ar tās dalībvalsts tiesību aktiem, kurā tāds uzņēmums ir dibināts, ir atzīti par slēgta tipa kolektīvo ieguldījumu uzņēmumiem; vai arī 2) nepārņem vai nemēģina pārņemt likumīgu kontroli vai vadības kontroli pār kādu tā pamatieguldījumu emitentu. Tādā gadījumā likumīgu kontroli un/vai līdzdalību pamatemitenta(-u) pārvaldes, vadības vai uzraudzības struktūrās drīkst īstenot tad, ja tāda rīcība ir saistīta ar primāro ieguldījuma mērķi, ir nepieciešama, lai aizsargātu akcionārus, un tikai tad, ja kolektīvo ieguldījumu uzņēmums neīstenos ievērojamu vadības kontroli pār šā (šo) pamatemitenta(-u) darbību.

19. pants

Reģistrācijas dokumenta plāns dalībvalstīm, trešām valstīm un to reģionālajām un vietējām varas iestādēm

1. Reģistrācijas dokumentā par vērtspapīriem, ko emitē dalībvalstis, trešās valstis un to reģionālās un vietējās varas iestādes, informāciju sniedz saskaņā ar XVI pielikumā izklāstīto plānu.

2. Plāns ir attiecināms uz visu veidu vērtspapīriem, ko emitē dalībvalstis, trešās valstis un to reģionālās un vietējās varas iestādes.

20. pants

Reģistrācijas dokumenta plāns starptautiskām sabiedriskām organizācijām un emitentiem, kas emitē ESAO dalībvalsts garantētus vērtspapīrus

1. Reģistrācijas dokumentā par vērtspapīriem, ko emitē starptautiskas sabiedriskas organizācijas, un par vērtspapīriem, kurus bez nosacījumiem un neatceļami, pamatojoties uz attiecīgās valsts tiesību aktiem, garantē valsts, kura ir ESAO dalībvalsts, informāciju sniedz saskaņā ar XVII pielikumā izklāstīto plānu.

2. Plāns attiecināms uz — visu veidu vērtspapīriem, ko emitē starptautiskas sabiedriskas organizācijas, — parāda vērtspapīriem, ko bez nosacījumiem un neatceļami, pamatojoties uz attiecīgās valsts tiesību aktiem, garantē valsts, kura ir ESAO dalībvalsts.

▼M6

20.a pants

Papildu informācijas modulis, ja sniegta piekrišana saskaņā ar Direktīvas 2003/71/EK 3. panta 2. punktu

1. Direktīvas 2003/71/EK 3. panta 2. punkta trešās daļas vajadzībām prospektā iekļauj:

a) papildu informāciju, kas noteikta XXX pielikuma 1. un 2.A iedaļā, ja piekrišanu sniedz vienam vai vairākiem konkrētiem finanšu starpniekiem;

b) papildu informāciju, kas noteikta XXX pielikuma 1. un 2.B iedaļā, ja emitents vai par prospekta sagatavošanu atbildīgā persona izvēlas sniegt piekrišanu visiem finanšu starpniekiem.

2. Ja finanšu starpnieks nepilda ar piekrišanu saistītos nosacījumus, kas minēti prospektā, vajadzīgs jauns prospekts saskaņā ar Direktīvas 2003/71/EK 3. panta 2. punkta otro daļu.

▼B

21. pants

Plānu un struktūras moduļu kombinēšana

1. Kombinācijas, kas paredzētas XVIII pielikumā norādītajā tabulā, ir obligāti jāizmanto, sagatavojot prospektus par to veidu vērtspapīriem, kurām atbilst kombinācijas saskaņā ar šo tabulu. Tomēr saistībā ar vērtspapīriem, uz kuriem neattiecas šīs kombinācijas, var izmantot citas kombinācijas.

2. Visizsmeļošāko un stingrāko reģistrācijas dokumenta plānu, t. i., plānu ar vislielākajām prasībām punktu skaita un tajos sniedzamās informācijas apjoma ziņā, vienmēr var izmantot, lai emitētu vērtspapīrus, kuriem ir paredzēts mazāk izsmeļošs un ne tik stingrs reģistrācijas dokumenta plāns, atbilstoši šādai plānu secībai: 1) akciju reģistrācijas dokumenta plāns; 2) parāda un atvasināto vērtspapīru reģistrācijas dokumenta plāns par vērtspapīriem, kuru vienības nominālvērtība ir mazāka par EUR ►M5 100 000 ◄ ; 3) parāda un atvasināto vērtspapīru reģistrācijas dokumenta plāns par vērtspapīriem, kuru vienības nominālvērtība ir vismaz EUR ►M5 100 000 ◄ .

▼M5

3. Emitents, piedāvātājs vai persona, kura lūdz atļauju iekļaušanai regulētā tirgū, var izvēlēties sastādīt prospektu saskaņā ar samērīgajiem plāniem, kas noteikti XXIII–XXIX pielikumā, nevis plāniem, kas noteikti I, III, IV, IX, X un XI pielikumā, kā norādīts otrajā daļā, ar nosacījumu, ka ir izpildīti 26.a, 26.b un 26.c pantā paredzētie attiecīgie nosacījumi. Ja emitents, piedāvātājs vai persona, kura lūdz atļauju iekļaušanai regulētā tirgū, izdara šādu izvēli: a) atsauci uz I pielikumu XVIII pielikumā lasa kā atsauci uz XXIII vai XXV pielikumu; b) atsauci uz III pielikumu XVIII pielikumā lasa kā atsauci uz XXIV pielikumu; c) atsauci uz IV pielikumu XVIII pielikumā lasa kā atsauci uz XXVI pielikumu; d) atsauci uz IX pielikumu XVIII pielikumā lasa kā atsauci uz XXVII pielikumu; e) atsauci uz X pielikumu XVIII pielikumā lasa kā atsauci uz XXVIII pielikumu; f) atsauci uz XI pielikumu XVIII pielikumā lasa kā atsauci uz XXIX pielikumu.

▼B

22. pants

Minimālā informācija, kas jāiekļauj pamatprospektā, un ar to saistītie galīgie nosacījumi

▼M5

1. Pamatprospektu sagatavo, izmantojot kādu no šajā regulā paredzētajiem plāniem un struktūras moduļiem vai to kombināciju atbilstoši XVIII pielikumā norādītajām kombinācijām dažādu veidu vērtspapīriem. Pamatprospektā iekļauj ziņas, kas sniedzamas saskaņā ar I–XVII, XX un XXIII–XXX pielikumu atkarā no emitenta un attiecīgo vērtspapīru veida. Kompetentās iestādes nepieprasa, lai pamatprospektā būtu sniegtas ziņas, kas nav iekļautas I–XVII, XX vai XXIII–XXX pielikumā. Lai nodrošinātu Direktīvas 2003/71/EK 5. panta 1. punktā minētā pienākuma izpildi, izcelsmes dalībvalsts kompetentā iestāde, apstiprinot pamatprospektu saskaņā ar minētās direktīvas 13. pantu, drīkst, katru gadījumu izskatot atsevišķi, pieprasīt, lai emitents, piedāvātājs vai persona, kura lūdz atļauju iekļaušanai regulētā tirgū, aizpildītu katru informācijas punktu. Ja emitentam, piedāvātājam vai personai, kura lūdz atļauju iekļaušanai regulētā tirgū, jāietver pamatprospektā kopsavilkumu atbilstīgi Direktīvas 2003/71/EK 5. panta 2. punktam, izcelsmes dalībvalsts kompetentā iestāde, apstiprinot pamatprospektu saskaņā ar minētās direktīvas 13. pantu, var, katru gadījumu izskatot atsevišķi, pieprasīt, lai noteikta informācija, kas ietverta pamatprospektā, tiktu iekļauta kopsavilkumā.

▼M5

1.a Pamatprospektā var iekļaut variantus saistībā ar informāciju, kas iedalīta kategorijās A kategorija, B kategorija un C kategorija un kas nepieciešama saskaņā ar attiecīgajiem vērtspapīru apraksta plāniem un struktūras moduļiem un norādīta XX pielikumā. Galīgajos nosacījumos norāda, kādu izvēles informāciju piemēro konkrētajai emisijai, atsaucoties uz pamatprospekta attiecīgajām iedaļām vai atkārtoti ierakstot šo informāciju.

▼B

2. Emitents, piedāvātājs vai persona, kura lūdz atļauju iekļaušanai regulētā tirgū, drīkst izlaist tos punktus, par kuriem prospekta apstiprināšanas laikā informācija nav zināma un par kuriem informāciju var iegūt tikai konkrētās emisijas laikā.

3. Kombinācijas, kas paredzētas XVIII pielikuma tabulā, ir obligāti jāizmanto, sagatavojot pamatprospektus par to veidu vērtspapīriem, kurām atbilst kombinācijas saskaņā ar šo tabulu. Tomēr saistībā ar vērtspapīriem, uz kuriem neattiecas šīs kombinācijas, var izmantot citas kombinācijas.

▼M5

4. Pamatprospektam pievienotajos galīgajos nosacījumos ietver tikai sekojošo: a) dažādajos vērtspapīru aprakstu plānos, saskaņā ar kuriem sagatavo pamatprospektu, – informācijas punktus B un C kategorijā, kas iekļauti XX pielikumā. Ja kāds informācijas punkts neattiecas uz prospektu, to iekļauj galīgajos nosacījumos ar norādi “nepiemēro”; b) saskaņā ar brīvprātības principu – XXI pielikumā norādīto “papildinformāciju”; c) pamatprospektā jau norādīto variantu atkārtojumu vai atsauci uz šiem variantiem, kurus piemēro konkrētajai emisijai. Galīgie nosacījumi negroza un neaizstāj informāciju pamatprospektā.

▼B

5. Papildus tām ziņām, kas norādītas 4.–20. pantā minētajos plānos un struktūras moduļos, pamatprospektā iekļauj arī šādu informāciju: 1) norādi uz informāciju, ko iekļaus galīgajos nosacījumos; ▼M5 1.a) iedaļu, kurā ir veidne “galīgo nosacījumu forma” un kuru aizpilda par katru konkrēto emisiju; ▼B 2) galīgo nosacījumu publicēšanas metodi; ja emitentam prospekta apstiprināšanas brīdī nav iespējams noteikt galīgo nosacījumu publicēšanas metodi, tad iekļauj norādi par to, kā sabiedrība saņems informāciju par to, kāda metode tiks izmantota galīgo nosacījumu publicēšanai; 3) ja saskaņā ar Direktīvas 2003/71/EK 5. panta 4. punkta a) apakšpunktu tiek emitēti vērtspapīri, kas nav parastās akcijas, tad iekļauj vispārīgu programmas aprakstu.

6. Pamatprospektā un ar to saistītajos galīgajos nosacījumos attiecībā uz dažāda veida vērtspapīru emisiju drīkst iekļaut tikai šādu veidu vērtspapīrus: 1) uz aktīviem balstītus vērtspapīrus; 2) garantijas vērtspapīrus, uz kuriem attiecas 17. pants; 3) vērtspapīrus, kas nav parastās akcijas un kas paredzēti Direktīvas 2003/71/EK 5. panta 4. punkta b) apakšpunktā; 4) visus citus vērtspapīrus, kas nav pašu kapitāla vērtspapīri, izņemot 2) apakšpunktā minētos. Sagatavojot pamatprospektu, emitents, piedāvātājs vai persona, kura lūdz atļauju iekļaušanai regulētā tirgū, skaidri nošķir specifisko informāciju par katru šajās kategorijās iekļauto vērtspapīru.

7. Ka paredzēts Direktīvas 2003/71/EK 16. panta 1. punktā, ja laikā no pamatprospekta apstiprināšanas brīža līdz visu pamatprospektā iekļauto vērtspapīru emisijas piedāvājumu galīgajai slēgšanai vai attiecīgi līdz šo vērtspapīru apgrozības sākšanai regulētā tirgū ir pamanītas kļūdas vai neprecizitātes, emitents, piedāvātājs vai persona, kura lūdz atļauju iekļaušanai regulētā tirgū, publicē papildinājumu līdz piedāvājuma galīgajai slēgšanai vai līdz attiecīgo vērtspapīru iekļaušanai tirgū. Ja emitentam jāsagatavo papildinājums attiecībā uz informāciju pamatprospektā, kura attiecas tikai uz vienu vai vairākām noteiktām emisijām, ieguldītāju tiesības atsaukt savu piekrišanu saskaņā ar Direktīvas 2003/71/EK 16. panta 2. punktu piemēro tikai attiecīgajām emisijām, nevis citām vērtspapīru emisijām saskaņā ar pamatprospektu.

23. pants

Prospektos un pamatprospektos sniegtās minimālās informācijas pielāgojumi

1. Neatkarīgi no 3. panta otrās daļas un 22. panta 1. punkta otrās daļas gadījumos, kur emitenta darbība atbilst XIX pielikumā iekļautajām kategorijām, izcelsmes dalībvalsts, ņemot vērā attiecīgās darbības specifiku, var pieprasīt sniegt pielāgotu informāciju papildus tām ziņām, kas iekļautas 4.–20. pantā izklāstītajos plānos un struktūras modeļos, attiecīgā gadījumā arī emitenta aktīvu novērtējumu vai citu ekspertu ziņojumu par emitenta aktīviem, lai izpildītu Direktīvas 2003/71/EK 5. panta 1. punktā minēto pienākumu. Par to kompetentā iestāde tūlīt informē Komisiju. Lai XIX pielikumā iekļautu jaunu kategoriju, dalībvalsts paziņo savu pieprasījumu Komisijai. Komisija šo sarakstu atjaunina, ievērojot Direktīvas 2003/71/EK 24. pantā paredzēto procedūru.

2. Atkāpjoties no 3.–22. panta prasībām, ja emitents, piedāvātājs vai persona, kura lūdz atļauju iekļaušanai regulētā tirgū, iesniedz pieteikumu par prospekta vai pamatprospekta apstiprinājumu attiecībā uz vērtspapīru, kas nav identisks, bet ir salīdzināms ar XVIII pielikumā norādītajā kombināciju tabulā minēto dažādo veidu vērtspapīriem, emitents, piedāvātājs vai persona, kura lūdz atļauju iekļaušanai regulētā tirgū, galveno izvēlēto vērtspapīru apraksta plānu papildina ar attiecīgajiem informācijas punktiem no cita, 4.–20. pantā paredzēta vērtspapīru apraksta plāna. Šo papildināšanu veic atbilstoši to vērtspapīru galvenajiem raksturlielumiem, kurus publiski piedāvā vai kurus iekļauj regulētā tirgū.

3. Atkāpjoties no 3.–22. panta prasībām, ja emitents, piedāvātājs vai persona, kura lūdz atļauju iekļaušanai regulētā tirgū, iesniedz pieteikumu par prospekta vai pamatprospekta apstiprinājumu attiecībā uz jauna veida vērtspapīru, emitents, piedāvātājs vai persona, kura lūdz atļauju iekļaušanai regulētā tirgū, par prospekta vai pamatprospekta projektu paziņo izcelsmes dalībvalsts kompetentajai iestādei. Kompetentā iestāde, apspriežoties ar emitentu, piedāvātāju vai personu, kura lūdz atļauju iekļaušanai regulētā tirgū, pieņem lēmumu par to, kādu informāciju iekļaut prospektā vai pamatprospektā, lai izpildītu Direktīvas 2003/71/EK 5. panta 1. punktā minēto pienākumu. Par to kompetentā iestāde tūlīt informē Komisiju. Pirmajā daļā minēto atkāpi piemēro tikai jauna veida vērtspapīra gadījumā, kura īpatnības pilnībā atšķiras no citiem dažādajiem vērtspapīru veidiem, kas minēti XVIII pielikumā, ja šim jaunajam vērtspapīram ir tādi raksturlielumi, kuru dēļ 4.–20. pantā paredzētajos plānos un struktūras moduļos minēto dažādo informācijas punktu kombinācija nav piemērota.

4. Atkāpjoties no 3.–22. punkta prasībām, gadījumos, kur kāds informācijas punkts, kas jāaizpilda kādā no 4.–20. pantā minētajiem plāniem vai struktūras moduļiem, vai līdzvērtīga informācija nav attiecināma uz emitentu, piedāvātāju vai vērtspapīriem, uz kuriem attiecas prospekts, šos punktus drīkst izlaist.

▼M5

24. pants

Prospekta, pamatprospekta un konkrētās emisijas kopsavilkuma saturs

1. Emitents, piedāvātājs vai persona, kura lūdz atļauju iekļaušanai regulētā tirgū, nosaka Direktīvas 2003/71/EK 5. panta 2. punktā minētā kopsavilkuma sīkāku saturu atbilstīgi šim pantam.

Kopsavilkumā iekļauj būtiskāko informāciju, kas noteikta XXII pielikumā. Ja informācija neattiecas uz prospektu, to iekļauj kopsavilkumā ar norādi “nepiemēro”. Kopsavilkuma apjomu nosaka, ņemot vērā emitenta un piedāvāto vērtspapīru sarežģītību, bet tas nepārsniedz 7 % no prospekta jeb 15 lapas, atkarībā no tā, kurš no šiem rādītājiem ir lielāks. Tajā neietver atsauces uz citām prospekta daļām.

Obligāti jāievēro XXII pielikumā norādītā iedaļu un elementu kārtība. Kopsavilkuma sagatavošanā izmanto skaidru formulējumu, sniedzot informāciju viegli uztveramā un saprotamā veidā. Ja emitentam nav pienākuma iekļaut prospektā kopsavilkumu saskaņā ar Direktīvas 2003/71/EK 5. panta 2. punktu, bet tas prospektā sagatavo iedaļu par vispārēju apskatu, šādas iedaļas nosaukums nedrīkst būt “Kopsavilkums”, ja vien emitents nenodrošina atbilstību visām šajā pantā un XXII pielikumā izklāstītajām prasībām par informācijas sniegšanu kopsavilkumos.

2. Pamatprospekta kopsavilkumā var ietvert šādu informāciju:

a) pamatprospektā iekļauto informāciju;

b) variantus saistībā ar informāciju, kas nepieciešama atbilstīgi vērtspapīru apraksta plānam un struktūras moduļiem;

c) informāciju, kas nepieciešama atbilstīgi vērtspapīru apraksta plānam un struktūras moduļiem un kas atstāta neierakstīta vēlākai iekļaušanai galīgajos nosacījumos.

3. Kopsavilkumā par konkrēto emisiju sniedz pamatprospekta būtiskāko informāciju apvienojumā ar galīgo nosacījumu attiecīgajām daļām. Kopsavilkumā par konkrēto emisiju iekļauj:

a) pamatprospekta kopsavilkuma informāciju, kura attiecas tikai uz konkrēto emisiju;

b) pamatprospektā iekļautos variantus, kas attiecas tikai uz konkrēto emisiju, kā noteikts galīgajos nosacījumos;

c) galīgajos nosacījumos sniegto būtisko informāciju, kas iepriekš nav tikusi aizpildīta pamatprospektā.

Ja galīgie nosacījumi attiecas uz vairākiem vērtspapīriem, kuriem atšķirīgas ir tikai dažas ļoti ierobežotas detaļas, piemēram, emisijas cena vai dzēšanas termiņš, var pievienot vienu kopēju kopsavilkumu par konkrēto emisiju attiecībā uz visiem šiem vērtspapīriem, ja tiek nepārprotami nošķirta informācija par dažādiem vērtspapīriem.

Uz konkrētās emisijas kopsavilkumu attiecas tādas pašas prasības kā uz galīgajiem nosacījumiem, un kopsavilkumu pievieno tiem.

▼B







III

NODAĻA

Prospekta, pamatprospekta un papildinājumu struktūra

25. pants

Prospekta struktūra

1. Ja emitents, piedāvātājs vai persona, kura lūdz atļauju iekļaušanai regulētā tirgū, izvēlas saskaņā ar Direktīvas 2003/71/EK 5. panta 3. punktu sagatavot prospektu kā vienu dokumentu, tad prospektu sastāda no šādām daļām šeit turpmāk norādītajā secībā: 1) skaidri saprotams un detalizēts satura rādītājs; 2) kopsavilkums, kas paredzēts Direktīvas 2003/71/EK 5. panta 2. punktā; 3) riska faktori, kas saistīti ar emitentu un emisijai paredzēto vērtspapīra veidu; 4) pārējie informācijas punkti no plāniem un struktūras modeļiem, atbilstoši kuriem tiek sagatavots prospekts.

2. Ja emitents, piedāvātājs vai persona, kura lūdz atļauju iekļaušanai regulētā tirgū, izvēlas saskaņā ar Direktīvas 2003/71/EK 5. panta 3. punktu sagatavot prospektu kā vienu dokumentu, tad vērtspapīru aprakstu un reģistrācijas dokumentu sastāda no šādām daļām šeit turpmāk norādītajā secībā: 1) skaidri saprotams un detalizēts satura rādītājs; 2) attiecīgos gadījumos – riska faktori, kas saistīti ar emitentu un emisijai paredzēto vērtspapīra veidu; 3) pārējie informācijas punkti no plāniem un struktūras modeļiem, atbilstoši kuriem tiek sagatavots prospekts.

3. Gadījumos, kas minēti 1. un 2. punktā, emitents, piedāvātājs vai persona, kura lūdz atļauju iekļaušanai regulētā tirgū, brīvi nosaka kārtību, kādā tiek pasniegti nepieciešamie informācijas punkti, kas iekļauti plānos un struktūras moduļos, atbilstoši kuriem tiek sagatavots prospekts.

4. Ja punktu kārtība neatbilst kārtībai, kādā informācija ir sniegta plānos un struktūras moduļos, atbilstoši kuriem tiek sagatavots prospekts, izcelsmes dalībvalsts kompetentā iestāde var lūgt emitentu, piedāvātāju vai personu, kura lūdz atļauju iekļaušanai regulētā tirgū, sniegt mijnorāžu sarakstu, lai prospektu varētu pārbaudīt pirms tā apstiprināšanas. Tādā sarakstā norāda lappuses, kur prospektā var atrast katru punktu.

5. Ja prospekta kopsavilkums jāpapildina saskaņā ar Direktīvas 2003/71/EK 16. panta 1. punktu, emitents, piedāvātājs vai persona, kura lūdz atļauju iekļaušanai regulētā tirgū, katru gadījumu izskatot atsevišķi, pieņem lēmumu par to, vai jauno informāciju iekļaut sākotnējā kopsavilkumā, tādējādi radot jaunu kopsavilkumu, vai kopsavilkumam izveidot papildinājumu. Ja jauno informāciju iekļauj sākotnējā kopsavilkumā, tad emitents, piedāvātājs vai persona, kura lūdz atļauju iekļaušanai regulētā tirgū, nodrošina, ka ieguldītāji bez grūtībām var atpazīt izmaiņas, jo īpaši, izmantojot vēres. Jebkurā gadījumā par piedāvājumiem, kas veikti pirms jauna kopsavilkuma vai kopsavilkuma papildinājuma sagatavošanas, nav jāiesniedz jauni galīgie nosacījumi un tiem pievienots kopsavilkums par konkrēto emisiju.

26. pants

Pamatprospekta un ar to saistīto galīgo nosacījumu struktūra

1. Ja emitents, piedāvātājs vai persona, kura lūdz atļauju iekļaušanai regulētā tirgū, izvēlas saskaņā ar Direktīvas 2003/71/EK 5. panta 4. punktu sagatavot pamatprospektu, tad pamatprospektu sastāda no šādām daļām šeit turpmāk norādītajā secībā: 1) skaidri saprotams un detalizēts satura rādītājs; 2) kopsavilkums, kas paredzēts Direktīvas 2003/71/EK 5. panta 2. punktā; 3) riska faktori, kas saistīti ar emitentu un emisijai paredzētā(-o) vērtspapīra(-u) veidu; 4) pārējie informācijas punkti no plāniem un struktūras modeļiem, atbilstoši kuriem tiek sagatavots prospekts.

2. Neatkarīgi no 1. punkta prasībām emitents, piedāvātājs vai persona, kura lūdz atļauju iekļaušanai regulētā tirgū, brīvi nosaka kārtību, kādā tiek pasniegti nepieciešamie informācijas punkti, kas iekļauti plānos un struktūras moduļos, atbilstoši kuriem tiek sagatavots prospekts. Informāciju par dažādajiem vērtspapīriem, kas iekļauti pamatprospektā, skaidri nošķir.

3. Ja punktu kārtība neatbilst kārtībai, kādā informācija ir sniegta plānos un struktūras moduļos, atbilstoši kuriem tiek sagatavots prospekts, izcelsmes kompetentā iestāde var lūgt emitentu, piedāvātāju vai personu, kura lūdz atļauju iekļaušanai regulētā tirgū, sniegt mijnorāžu sarakstu, lai prospektu varētu pārbaudīt pirms tā apstiprināšanas. Tādā sarakstā jānorāda lappuses, kur prospektā var atrast katru punktu.

4. Ja emitents, piedāvātājs vai persona, kura lūdz atļauju iekļaušanai regulētā tirgū, ir iepriekš iesniegusi reģistrācijas dokumentu par konkrēta veida vērtspapīru un vēlāk izvēlas sagatavot pamatprospektu saskaņā ar Direktīvas 2003/71/EK 5. panta 4. punkta a) un b) apakšpunktā paredzētajiem nosacījumiem, tad pamatprospektā iekļauj šādas ziņas: 1) iepriekš vai vienlaicīgi iesniegtajā un apstiprinātajā reģistrācijas dokumentā ietverto informāciju, kuru iekļauj ar norādi, ievērojot šīs regulas 28. pantā paredzētos nosacījumus; 2) to informāciju, kuru citkārt iekļautu attiecīgajā vērtspapīru aprakstā, bez galīgajiem nosacījumiem, ja galīgie nosacījumi nav iekļauti pamatprospektā.

▼M5

5. Galīgos nosacījumus sagatavo atsevišķā dokumentā vai arī tos iekļauj pamatprospektā. Galīgos nosacījumus sagatavo viegli analizējamā un saprotamā veidā. Attiecīgā vērtspapīru apraksta plāna un struktūras moduļa posteņi, kuri ir iekļauti pamatprospektā, netiek atkārtoti norādīti galīgajos nosacījumos. Emitents, piedāvātājs vai persona, kura lūdz atļauju iekļaušanai regulētā tirgū, var izvēlēties, vai iekļaut galīgajos nosacījumos jebkādu papildinformāciju, kas izklāstīta XXI pielikumā. Galīgajos nosacījumos skaidri un nepārprotami norāda: a) ka galīgie nosacījumi sagatavoti Direktīvas 2003/71/EK 5. panta 4. punkta vajadzībām un tie jāskata kopā ar pamatprospektu un tā papildinājumu(-iem); b) kur pamatprospekts un tā papildinājums(-i) ir publicēts(-ti) atbilstīgi Direktīvas 2003/71/EK 14. pantam; c) ka pilna informācija iegūstama, vienīgi skatot pamatprospektu kopā ar galīgajiem nosacījumiem; d) ka kopsavilkums par konkrēto emisiju pievienots galīgajiem nosacījumiem. Galīgajos nosacījumos var iekļaut tā juridiskā pārstāvja vai personas parakstu, kas atbild par prospektu atbilstīgi valsts tiesību aktiem, vai arī abu šo personu parakstus.

5.a Galīgos nosacījumus un kopsavilkumu par konkrēto emisiju sagatavo tajā pašā valodā, kurā sagatavo attiecīgi pamatprospekta galīgo nosacījumu formu tās apstiprinātajā versijā un pamatprospekta kopsavilkumu. Paziņojot galīgos nosacījumus uzņēmējas dalībvalsts vai uzņēmēju dalībvalstu kompetentajām iestādēm, ja ir vairākas uzņēmējas dalībvalstis, kompetentajai iestādei atbilstīgi Direktīvas 2003/71/EK 5. panta 4. punktam, galīgajiem nosacījumiem un tiem pievienotajam kopsavilkumam piemēro šādus noteikumus par valodu: a) ja pamatprospekta kopsavilkums jātulko saskaņā ar Direktīvas 2003/71/EK 19. pantu, kopsavilkumam par konkrēto emisiju, ko pievieno galīgajiem nosacījumiem, piemēro tādas pašas prasības par tulkošanu kā pamatprospekta kopsavilkumam; b) ja pamatprospekts jātulko saskaņā ar Direktīvas 2003/71/EK 19. pantu, galīgajiem nosacījumiem un tiem pievienotajam kopsavilkumam par konkrēto emisiju, piemēro tādas pašas prasības par tulkošanu kā pamatprospektam. Emitents nosūta uzņēmējas dalībvalsts kompetentajai iestādei vai uzņēmēju dalībvalstu kompetentajām iestādēm, ja ir vairākas uzņēmējas dalībvalstis, šos tulkotos dokumentus kopā ar galīgajiem nosacījumiem.

▼B

6. Ja pamatprospekts attiecas uz dažādiem vērtspapīriem, emitents, piedāvātājs vai persona, kura lūdz atļauju iekļaušanai regulētā tirgū, pamatprospektā iekļauj visiem vērtspapīriem vienu kopsavilkumu. Tomēr informāciju par dažādajiem vērtspapīriem, uz kuriem attiecas kopsavilkums, skaidri nošķir.

7. Ja pamatprospekta kopsavilkums jāpapildina saskaņā ar Direktīvas 2003/71/EK 16. panta 1. punktu, emitents, piedāvātājs vai persona, kura lūdz atļauju iekļaušanai regulētā tirgū, katru gadījumu izskatot atsevišķi, pieņem lēmumu par to, vai jauno informāciju iekļaut sākotnējā kopsavilkumā, tādējādi radot jaunu kopsavilkumu, vai kopsavilkumam izveidot papildinājumu. Ja jauno informāciju iekļauj pamatprospekta sākotnējā kopsavilkumā, tad emitents, piedāvātājs vai persona, kura lūdz atļauju iekļaušanai regulētā tirgū, nodrošina, ka ieguldītāji bez grūtībām var atpazīt izmaiņas, jo īpaši, izmantojot vēres.

8. Emitenti, piedāvātāji vai personas, kuras lūdz atļauju iekļaušanai regulētā tirgū, var vienā dokumentā apvienot divus vai vairākus atšķirīgus pamatprospektus.

▼M5







III.a

NODAĻA

SAMĒRĪGS INFORMĀCIJAS SNIEGŠANAS REŽĪMS

26.a pants

Samērīgs režīms attiecībā uz tiesību emisijām

1. Tiesību emisijām piemēro samērīgus plānus, kas norādīti XXIII un XXIV pielikumā, ja emitentam ir tādas pašas kategorijas akcijas, kas jau iekļautas regulētā tirgū vai tirgotas daudzpusējā tirdzniecības sistēmā, kā noteikts Eiropas Parlamenta un Padomes Direktīvas 2004/39/EK ( 8 ) 4. panta 1. punkta 15) apakšpunktā.

2. Emitenti, kuru tādas pašas kategorijas akcijas jau tiek tirgotas daudzpusējā tirdzniecības sistēmā, var izmantot XXIII un XXIV pielikumā noteiktos plānus tikai tad, ja šīs daudzpusējās tirdzniecības sistēmas noteikumos ir paredzēts sekojošais:

a) noteikumi, saskaņā ar kuriem emitentam jāpublicē gada finanšu pārskati sešu mēnešu laikā pēc katra finanšu gada beigām, pusgada finanšu pārskati – četru mēnešu laikā pēc katra finanšu gada pirmo sešu mēnešu beigām, kā arī jāpublisko iekšējā informācija, kā definēts Direktīvas 2003/6/EK 1. panta pirmās daļas 1. punktā saskaņā ar minētās direktīvas 6. pantu;

b) noteikumi, saskaņā ar kuriem emitentiem jānodrošina, ka a) apakšpunktā minētie ziņojumi un informācija ir publiski pieejami to tīmekļa vietnēs;

c) noteikumi, kas nepieļauj iekšējās informācijas izmantošanu un tirgus ļaunprātīgu izmantošanu saskaņā ar Direktīvu 2003/6/EK.

3. Paziņojumā prospekta sākumā tiek skaidri norādīts, ka tiesību emisija attiecas uz emitenta akcionāriem un prospektā sniegtās informācijas līmenis ir samērīgs ar šāda veida emisiju.

26.b pants

Samērīgi plāni maziem un vidējiem uzņēmumiem un uzņēmumiem ar samazinātu tirgus kapitalizāciju

Samērīgus plānus, kas norādīti XXV–XXVIII pielikumā, piemēro vērtspapīriem, kurus emitējuši mazie un vidējie uzņēmumi un uzņēmumi ar samazinātu tirgus kapitalizāciju, veicot to publisko piedāvājumu vai iekļaujot regulētā tirgū, kas atrodas vai darbojas dalībvalstī.

Tomēr mazi un vidēji uzņēmumi un uzņēmumi ar samazinātu tirgus kapitalizāciju tā vietā var izvēlēties sastādīt prospektu atbilstīgi plāniem, kas norādīti I–XVII un XX–XXIV pielikumā.

26.c pants

Samērīgas prasības Direktīvas 2003/71/EK 1. panta 2. punkta j) apakšpunktā norādītajām kredītiestāžu emisijām

Kredītiestādēm, kas emitē vērtspapīrus, kuri minēti Direktīvas 2003/71/EK 1. panta 2. punkta j) apakšpunktā, un kas sagatavo prospektu atbilstīgi minētās direktīvas 1. panta 3. punktam, var izvēlēties saskaņā ar šīs regulas XXIX pielikumu iekļaut prospektā iepriekšējo finanšu informāciju, kas attiecas tikai uz iepriekšējo finanšu gadu vai īsāku periodu, kurā emitents darbojies.

▼B







IV

NODAĻA

Informācija un tās iekļaušana ar norādi

▼M5 —————

▼B

28. pants

Noteikumi par iekļaušanu ar norādi

1. Informāciju prospektā vai pamatprospektā var iekļaut ar norādi, jo īpaši tad, ja tā ir ietverta kādā no šādiem dokumentiem: 1) gada vai starpposma finanšu informācijā; 2) dokumentos, kas sagatavoti īpaša darījuma, piemēram, apvienošanas vai šķelšanās, gadījumā; 3) revīzijas ziņojumos un finanšu pārskatos; 4) dibināšanas līgumā un statūtos; 5) agrāk apstiprinātos un publicētos prospektos un/vai pamatprospektos; 6) reglamentētajā informācijā; 7) vērtspapīru turētājiem paredzētos apkārtrakstos.

2. Dokumentus, kuros ir informācija, ko prospektā, pamatprospektā vai to sastādošos dokumentos var iekļaut ar norādi, sagatavo, ievērojot Direktīvas 2003/71/EK 19. panta noteikumus.

3. Ja dokumentā, kuru var iekļaut ar norādi, ir informācija, kas ir būtiski mainījusies, tad prospektā vai pamatprospektā to skaidri norāda un sniedz atjaunināto informāciju.

4. Emitents, piedāvātājs vai persona, kura lūdz atļauju iekļaušanai regulētā tirgū, var iekļaut informāciju prospektā vai pamatprospektā, ietverot norādi tikai uz atsevišķām dokumenta daļām, ar nosacījumu, ka tiek minēts tas, ka neiekļautās daļas vai nu ieguldītājam nav būtiskas, vai arī ir ietvertas citur prospektā.

5. Iekļaujot informāciju ar norādi, emitenti, piedāvātāji vai personas, kuras lūdz atļauju iekļaušanai regulētā tirgū, cenšas neierobežot ieguldītāju aizsargātību informācijas uztveramības un pieejamības ziņā.







V

NODAĻA

Reklāmas publicēšana un izplatīšana

29. pants

Publicēšana elektroniskā veidā

1. Prospekta vai pamatprospekta publicēšanu elektroniskā veidā vai nu saskaņā ar Direktīvas 2003/71/EK 14. panta 2. punkta c), d) un e) apakšpunktu, vai arī tādēļ, lai to darītu pieejamu vēl kādā citā veidā, reglamentē ar šādām prasībām: 1) prospekts vai pamatprospekts ir viegli pieejams, ieejot tīmekļa vietnē; 2) datnes formāts ir tāds, ka prospektu vai bāzes prospektu nav iespējams pārveidot; 3) prospektā vai pamatprospektā nav hipersaišu, izņemot saites ar elektroniskajām adresēm, kur ir pieejama informācija, kas iekļauta ar norādi; 4) ieguldītājiem ir iespēja prospektu vai pamatprospektu lejupielādēt un izdrukāt. Izņēmums, kas minēts pirmās daļas 3) apakšpunktā, ir spēkā tikai attiecībā uz dokumentiem, kuri iekļauti ar norādi; tie dokumenti ir pieejami pēc viegli un ātri īstenojamiem tehniskiem pasākumiem.

2. Ja vērtspapīru publiskai piedāvāšanai paredzēto prospektu vai pamatprospektu dara pieejamu emitenta un finanšu starpnieku tīmekļa vietnēs vai regulētos tirgos, tie pieņem mērus, lai netiktu adresēti to dalībvalstu vai trešo valstu iedzīvotāji, uz kuriem vērtspapīru publiskais piedāvājums neattiecas, piemēram, ietverot precizējumu par to, kas ir piedāvājuma adresāti.

30. pants

Publicēšana laikrakstos

1. Lai izpildītu Direktīvas 2003/71/EK 14. panta 2. punkta a) apakšpunkta prasības, prospektu vai pamatprospektu publicē valstiskas vai reģionālas nozīmes dienas laikrakstos vai finanšu laikrakstos.

2. Ja kompetentā iestāde uzskata, ka publicēšanai izvēlētais laikraksts neatbilst 1. punktā izklāstītajām prasībām, tā nosaka laikrakstu, kura tirāžu tā uzskata par šim nolūkam atbilstošu, jo īpaši ņemot vērā ģeogrāfisko aptveramību, iedzīvotāju skaitu un lasīšanas paradumus katrā dalībvalstī.

31. pants

Paziņojuma publicēšana

1. Ja dalībvalsts izmanto Direktīvas 2003/71/EK 14. panta 3. punktā minēto iespēju pieprasīt publicēt paziņojumu, kurā norāda to, kā prospekts vai pamatprospekts ir darīts pieejams un kur to var iegūt sabiedrība, šo paziņojumu publicē laikrakstā, kurš atbilst prospektu publicēšanas prasībām saskaņā ar šīs regulas 30. pantu. Ja šis paziņojums ir saistīts ar prospektu vai pamatprospektu, kura publicēšanas vienīgais mērķis ir iekļaut vērtspapīrus regulētā tirgū, kur jau tiek tirgoti tādas pašas klases vērtspapīri, šo paziņojumu var ietvert arī attiecīgā regulētā tirgus ziņu biļetenā, neraugoties uz to, vai šis biļetens ir uz papīra vai elektroniskā formātā.

2. Paziņojumu publicē ne vēlāk kā nākamajā darbdienā pēc prospekta vai pamatprospekta publicēšanas dienas saskaņā ar Direktīvas 2003/71/EK 14. panta 1. punktu.

3. Paziņojumā iekļauj šādu informāciju: 1) emitenta identifikāciju; 2) to vērtspapīru veidu, kategoriju un apjomu, kurus piedāvā un/vai kurus iekļauj tirgū, ja paziņojuma publicēšanas brīdī šīs ziņas ir zināmas; 3) paredzēto grafiku piedāvājumam/iekļaušanai tirgū; 4) paziņojumu par to, ka prospekts vai pamatprospekts ir publicēts un kur to var iegūt; 5) ja prospekts vai pamatprospekts ir publicēts drukātā veidā, tad norāda adreses, kur un kādā laikposmā šie iespieddarbi ir pieejami sabiedrībai; 6) ja prospekts vai pamatprospekts ir publicēts elektroniskā veidā, tad norāda adreses, kur ieguldītāji var lūgt novilkumu uz papīra; 7) paziņojuma datumu.

32. pants

Apstiprinātu prospektu saraksts

Apstiprināto prospektu un pamatprospektu sarakstā, ko saskaņā ar Direktīvas 2003/71/EK 14. panta 4. punktu publicē kompetentās iestādes tīmekļa vietnē, atzīmē to, kā šie prospekti ir darīti pieejami un kur tos var iegūt.

33. pants

Pamatprospektu galīgo nosacījumu publicēšana

Ar pamatprospektu saistīto galīgo nosacījumu publicēšanas metodei nav jābūt tādai pašai, kādu izmanto pamatprospekta publicēšanai, ja vien tiek izmantota kāda no Direktīvas 2003/71/EK 14. pantā norādītajām publicēšanas metodēm.

34. pants

Reklāmas izplatīšana

Reklāmu par vērtspapīru publisko piedāvājumu vai iekļaušanu regulētā tirgū var sabiedrībai izplatīt ieinteresētās personas, piemēram, emitents, piedāvātājs vai persona, kura lūdz atļauju, finanšu starpnieki, kuri piedalās vērtspapīru izvietošanā un/vai emisijas izplatīšanā, jo īpaši, izmantojot kādu no šiem saziņas līdzekļiem:

1) adresētu vai neadresētu iespieddarbu;

2) elektronisku paziņojumu vai sludinājumu, ko saņem mobilajā tālrunī vai peidžerī;

3) standarta vēstuli;

4) sludinājumu presē ar pasūtījuma kuponu vai bez tā;

5) katalogu;

6) tālruni ar cilvēka starpniecību vai bez tās;

7) seminārus un priekšlasījumus;

8) radio;

9) videotelefonu;

10) videotekstu;

11) elektronisko pastu;

12) faksu;

13) televīziju;

14) izkārtni;

15) plakātu;

16) afišu;

17) brošūru;

18) interneta sludinājumus, ieskaitot reklāmkarogus.

▼M5

Ja saskaņā ar Direktīvu 2003/71/EK nav jāizmanto prospekts, jebkurā reklāmas tekstā būtu jāiekļauj attiecīgs brīdinājums, ja vien emitents, piedāvātājs vai persona, kura lūdz atļauju iekļaušanai regulētā tirgū, neizvēlas publicēt prospektu, kas atbilst Direktīvas 2003/71/EK un šīs regulas prasībām.

▼B







VI

NODAĻA

Pārejas un nobeiguma noteikumi

35. pants

Iepriekšējo finanšu informācija

1. Kopienas emitentu pienākums saskaņā ar Regulu (EK) Nr. 1606/2002 prospektā atkārtoti izklāstīt iepriekšējo finanšu informāciju, kas norādīta I pielikuma 20.1. punktā, IV pielikuma 13.1. punktā, VII pielikuma 8.2. punktā, X pielikuma 20.1. punktā un XI pielikuma 11.1. punktā, neattiecas uz laika posmu līdz 2004. gada 1. janvārim vai – ja emitentam ir vērtspapīri, kurus atļauts iekļaut regulētā tirgū 2005. gada 1. jūlijā, – iekams emitents nav publicējis savu pirmo konsolidēto gada finanšu pārskatu saskaņā ar Regulu (EK) Nr. 1606/2002.

2. Ja Kopienas emitentam ir jāievēro attiecīgās valsts tiesību aktu pārejas noteikumi, kas pieņemti saskaņā ar Regulas (EK) Nr. 1606/2002 9. pantu, pienākums prospektā atkārtoti izklāstīt iepriekšējo finanšu informāciju neattiecas uz laika posmu līdz 2006. gada 1. janvārim vai – ja emitentam ir vērtspapīri, kurus atļauts iekļaut regulētā tirgū 2005. gada 1. jūlijā, – iekams emitents nav publicējis savu pirmo konsolidēto gada finanšu pārskatu saskaņā ar Regulu (EK) Nr. 1606/2002.

3. Līdz 2007. gada 1. janvārim šis pienākums prospektā atkārtoti izklāstīt iepriekšējo finanšu informāciju saskaņā ar Regulu (EK) Nr. 1606/2002, kas norādīta I pielikuma 20.1. punktā, IV pielikuma 13.1. punktā, VII pielikuma 8.2. punktā, X pielikuma 20.1. punktā un XI pielikuma 11.1. punktā, neattiecas uz trešo valstu emitentiem: 1) kam ir vērtspapīri, kurus atļauts iekļaut regulētā tirgū 2007. gada 1. janvārī; un 2) kas ir uzrādījuši un sagatavojuši iepriekšējo finanšu informāciju saskaņā ar attiecīgās trešās valsts grāmatvedības standartiem. Šajā gadījumā agrāko finanšu informācijai pievieno sīkāku un/vai papildu informāciju, ja prospektā iekļautie finanšu pārskati nedod patiesu un skaidru priekšstatu par emitenta aktīviem un pasīviem, finansiālo stāvokli, peļņu un zaudējumiem.

4. Trešo valstu emitenti, kas ir sagatavojuši iepriekšējo finanšu informāciju saskaņā ar starptautiski akceptētiem standartiem, kā minēts Regulas (EK) Nr. 1606/2002 9. pantā, var izmantot šo informāciju visos prospektos, kas iesniegti līdz 2007. gada 1. janvārim bez saistībām pildīt atkārtotas izklāstīšanas pienākumus.

▼M3

5. No 2009. gada 1. janvāra trešo valstu emitenti iesniedz iepriekšējo periodu finanšu informāciju atbilstoši vienam no šādiem grāmatvedības standartiem: a) starptautiskie finanšu pārskatu standarti, kas pieņemti saskaņā ar Regulu (EK) Nr. 1606/2002; b) starptautiskie finanšu pārskatu standarti – ar noteikumu, ka pārbaudīto finanšu pārskatu pielikumā, kas ir daļa no iepriekšējo periodu finanšu informācijas, ietverts skaidrs un tiešs paziņojums, ka šie finanšu pārskati atbilst starptautiskajiem finanšu pārskatu standartiem saskaņā ar 1. starptautisko grāmatvedības standartu Finanšu pārskatu sniegšana; c) Japānas vispārpieņemtie grāmatvedības principi; d) Amerikas Savienoto Valstu vispārpieņemtie grāmatvedības principi. Papildus pirmajā daļā minētajiem standartiem no 2012. gada 1. janvāra trešo valstu emitenti var sniegt vēsturisko finansiālo informāciju saskaņā ar šādiem standartiem: a) Ķīnas Tautas Republikas vispārpieņemtie grāmatvedības principi; b) Kanādas vispārpieņemtie grāmatvedības principi; c) Korejas Republikas vispārpieņemtie grāmatvedības principi.

▼M5

5.a Trešo valstu emitentiem nepiemēro prasību saskaņā ar I pielikuma 20.1. punktu, IV pielikuma 13.1. punktu, VII pielikuma 8.2. punktu, X pielikuma 20.1. punktu, XI pielikuma 11.1. punktu, XXIII pielikuma 15.1. punktu, XXV pielikuma 20.1. punktu, XXVI pielikuma 13.1. punktu, XXVIII pielikuma 20.1. punktu vai XXIX pielikuma 11. punktu – atkārtoti norādīt iepriekšējo finanšu informāciju, kas iekļauta prospektā un attiecas uz finanšu gadiem pirms tiem finanšu gadiem, kuri sākās 2015. gada 1. janvārī vai vēlāk, – vai prasību saskaņā ar VII pielikuma 8.2.a punktu, IX pielikuma 11.1. punktu, X pielikuma 20.1.a punktu, XXVII pielikuma 11.1. punktu, XXVIII pielikuma 20.1. punktu – sniegt sīku aprakstu par atšķirībām starp Starptautiskajiem finanšu pārskatu standartiem, kuri pieņemti saskaņā ar Regulu (EK) Nr. 1606/2002, un grāmatvedības principiem, saskaņā ar kuriem šādu informāciju sagatavo par finanšu gadiem pirms tiem finanšu gadiem, kuri sākas 2015. gada 1. janvārī vai vēlāk, ja iepriekšējo finanšu informāciju sagatavo saskaņā ar Indijas vispārpieņemtajiem grāmatvedības principiem.

▼M3 —————

▼B

6. Šā panta noteikumi attiecas arī uz VI pielikuma 3. punktu.

36. pants

Stāšanās spēkā

Šī regula stājas spēkā dalībvalstīs divdesmitajā dienā pēc tās publicēšanas Eiropas Savienības Oficiālajā Vēstnesī.

To piemēro no 2005. gada 1. jūlija.

Šī regula uzliek saistības kopumā un ir tieši piemērojama visās dalībvalstīs.









PIELIKUMI

No I līdz XVII pielikumam: plāni un struktūras moduļi.

XVIII pielikums: plānu un struktūras moduļu kombināciju tabula.

XIX pielikums: specializēto emitentu saraksts.









I PIELIKUMS

Prasības minimālās informācijas izpaušanai reģistrācijas dokumentā par akcijām (plāns)







1. ATBILDĪGĀS PERSONAS 1.1. Dara zināmas visas personas, kas atbild par reģistrācijas dokumentā sniegto informāciju un attiecīgos gadījumos par dažām tā daļām; pēdējā gadījumā šīs daļas norāda. Ja šīs personas ir fiziskas personas, tostarp emitenta pārvaldes, vadības vai uzraudzības struktūru locekļi, norāda viņu vārdus, uzvārdus un amatus; ja šīs personas ir juridiskas personas, norāda nosaukumu un juridisko adresi. 1.2. Iekļauj par reģistrācijas dokumentu atbildīgo personu apliecinājumu tam, ka, šim nolūkam veltot pietiekamu uzmanību, reģistrācijas dokumentā iekļautā informācija, cik viņiem zināms, ir saskaņā ar faktiem un ka tajā nav izlaistas nekādas ziņas, kas varētu iespaidot tā nozīmi. Attiecīgos gadījumos iekļauj par dažām reģistrācijas dokumenta daļām atbildīgo personu apliecinājumu tam, ka, veltot pietiekamu uzmanību, lai to nodrošinātu, tajā reģistrācijas dokumenta daļā iekļautā informācija, par ko viņi ir atbildīgi, cik viņiem zināms, ir saskaņā ar faktiem un ka tajā nav izlaistas nekādas ziņas, kas varētu iespaidot tā nozīmi. 2. APSTIPRINĀTI REVIDENTI 2.1. Norāda to emitenta revidentu vārdus, uzvārdus un adreses, kuri bija atbildīgi par periodu, uz kuru attiecas iepriekšējo finanšu informācija (norādot arī to dalību profesionālā struktūrā). 2.2. Ja revidenti ir atteikušies no amata, atlaisti vai nav atkārtoti iecelti amatā periodā, uz kuru attiecas iepriekšējo finanšu informācija, norāda sīkākas ziņas, ja tās ir būtiskas. 3. ATLASĪTA FINANŠU INFORMĀCIJA 3.1. Atlasītu iepriekšējo finanšu informāciju par emitentu katru finanšu gadu sniedz par to periodu, uz kuru attiecas iepriekšējo finanšu informācija, un par visiem nākamajiem finanšu starpperiodiem tādā pašā valūtā, kādā sniegta finanšu informācija. Atlasītajā iepriekšējo finanšu informācijā jāsniedz galvenie skaitļi, kas dod vispārēju priekšstatu par emitenta finansiālo stāvokli. 3.2. Ja sniedz atlasītu finanšu informāciju par starpperiodiem, tad jāmin arī salīdzināmi dati par to pašu periodu iepriekšējā finanšu gadā, ja vien šī prasība par salīdzināmu bilances informāciju nav jau izpildīta, sniedzot datus no gada beigu bilances. 4. RISKA FAKTORI Viegli pamanāmā vietā iedaļā ar nosaukumu “Riska faktori” izpauž riska faktorus, kas ir raksturīgi emitentam vai tā nozarei. 5. INFORMĀCIJA PAR EMITENTU 5.1. Emitenta vēsture un attīstība 5.1.1. Emitenta juridiskais nosaukums un komercnosaukums. 5.1.2. Emitenta reģistrācijas vieta un reģistrācijas numurs. 5.1.3. Emitenta dibināšanas datums un pastāvēšanas ilgums, ja vien šis laiks nav neierobežots. 5.1.4. Norāda emitenta juridisko adresi un juridisko formu, tiesību aktus, pēc kuriem emitents veic darbību, dibināšanas valsti, kā arī reģistrētā biroja (vai galvenās uzņēmējdarbības vietas, ja tā atšķiras no reģistrētā biroja) adresi un tālruņa numuru. 5.1.5. Svarīgākie notikumi emitenta uzņēmējdarbības attīstībā. 5.2. Ieguldījumi 5.2.1. Sniedz emitenta katrā finanšu gadā veikto galveno ieguldījumu aprakstu (ieskaitot apjomu) par to periodu, uz kuru attiecas iepriekšējo finanšu informācija, līdz dienai, ar kuru ir datēts reģistrācijas dokuments. 5.2.2. Sniedz emitenta galveno kārtējo ieguldījumu aprakstu, ieskaitot šo ieguldījumu ģeogrāfisko sadalījumu (iekšzemē un ārzemēs), un finansēšanas metodi (iekšēja vai ārēja). 5.2.3. Sniedz ziņas par emitenta galvenajiem plānotajiem ieguldījumiem, par kuriem emitenta vadības struktūras jau ir uzņēmušās saistības. 6. UZŅĒMĒJDARBĪBAS APSKATS 6.1. Galvenās darbības jomas 6.1.1. Sniedz ziņas par emitenta darījumu un galveno darbības jomu veidu, kā arī par saistītajiem galvenajiem faktoriem, norādot katru finanšu gadu pārdoto preču un/vai sniegto pakalpojumu galvenās kategorijas par periodu, uz kuru attiecas iepriekšējo finanšu informācija; un 6.1.2. norāda visas nozīmīgās preces un/vai pakalpojumus, kas ieviesti no jauna, un attiecībā uz jaunu produktu vai pakalpojumu izstrādi, ciktāl to izstrāde ir publiski atklāta, norāda, kādā izstrādes stadijā tie atrodas. 6.2. Galvenie tirgi Sniedz aprakstu par galvenajiem tirgiem, kuros emitents darbojas, ieskaitot kopējo ieņēmumu sadalījumu pa darbības veidiem un ģeogrāfiskajiem tirgiem, par katru finanšu gadu periodā, uz kuru attiecas iepriekšējo finanšu informācija. 6.3. Ja informāciju, ko sniedz saskaņā ar 6.1. un 6.2. punktu, ir ietekmējuši ārkārtas faktori, to piemin. 6.4. Izpauž apkopojošu informāciju par to, cik lielā mērā emitents ir atkarīgs no patentiem vai licencēm, no ražošanas, tirdzniecības vai finanšu līgumiem vai no jauniem ražošanas procesiem, ja šie faktori ir nozīmīgi emitenta uzņēmējdarbībā vai rentabilitātē. 6.5. Sniedz pamatojumu katram emitenta paziņojumam par savu konkurētspēju. 7. ORGANIZATORISKĀ STRUKTŪRA 7.1. Ja emitents ietilpst kādā koncernā (uzņēmumu grupā), sniedz īsu aprakstu par šo koncernu un par emitenta stāvokli tajā. 7.2. Uzskaita emitenta nozīmīgos meitasuzņēmumus, ieskaitot nosaukumu, dibināšanas vai mītnes valsti, līdzdalības daļu un piederošo balsstiesību daļu, ja tā atšķiras. 8. PAMATLĪDZEKĻI 8.1. Sniedz informāciju par visiem esošiem vai plānotiem materiāliem pamatlīdzekļiem, tostarp par nomātiem īpašumiem, un par lieliem to apgrūtinājumiem. 8.2. Izklāsta visus vides jautājumus, kuri var iespaidot emitenta materiālo pamatlīdzekļu izmantošanu. 9. DARĪJUMU UN FINANŠU APSKATS 9.1. Finansiālais stāvoklis Ciktāl tas nav minēts citur reģistrācijas dokumentā, sniedz aprakstu par emitenta finansiālo stāvokli, izmaiņām finansiālajā stāvoklī un darījumu rezultātiem par katru gadu un starpperiodu, par kuru jāsniedz iepriekšējo finanšu informācija, tostarp izklāsta iemeslus būtiskām finanšu informācijas izmaiņām gadu no gada, ciktāl tas nepieciešamas, lai gūtu priekšstatu par emitenta uzņēmējdarbību kopumā. 9.2. Darījumu rezultāti 9.2.1. Sniedz informāciju par būtiskiem faktoriem, tostarp neparastiem, retiem vai jauniem notikumiem, kas nozīmīgi ietekmē emitenta ieņēmumus no darījumiem, norādot, kādā mērā tie ietekmēja ieņēmumus. 9.2.2. Ja finanšu pārskatos ir atspoguļotas būtiskas izmaiņas neto apgrozījumā vai tīrajā ieņēmumā, stāstījuma veidā sniedz šādu izmaiņu iemeslu iztirzājumu. 9.2.3. Sniedz informāciju par valdības, ekonomikas, fiskālajām, monetārajām vai politikas stratēģijām vai faktoriem, kas tieši vai netieši ir būtiski iespaidojuši vai varēja būtiski iespaidot emitenta darījumus. 10. KAPITĀLA RESURSI 10.1. Sniedz informāciju par emitenta kapitāla resursiem (gan īstermiņa, gan ilgtermiņa). 10.2. Sniedz ziņas par emitenta naudas plūsmu avotiem un apjomu, kā arī apraksta veidā raksturo šo naudas plūsmu. 10.3. Sniedz informāciju par emitenta aizņēmumu prasībām un finansējuma struktūru. 10.4. Sniedz informāciju par visiem kapitāla resursu izlietošanas ierobežojumiem, kas tieši vai netieši ir būtiski ietekmējuši vai varēja būtiski ietekmēt emitenta darījumus. 10.5. Sniedz informāciju par gaidāmajiem to līdzekļu avotiem, kas vajadzīgi 5.2.3. un 8.1. punktā minēto saistību izpildei. 11. PĒTNIECĪBA UN ATTĪSTĪBA, PATENTI UN LICENCES Ja tas ir būtiski, sniedz aprakstu par emitenta pētniecības un attīstības stratēģijām katrā finanšu gadā tajā periodā, uz kuru attiecas iepriekšējo finanšu informācija, tostarp par emitenta sponsorētajās pētniecības un attīstības darbībās iztērēto summu. 12. INFORMĀCIJA PAR TENDENCĒM 12.1. Visnozīmīgākās jaunākās tendences produkcijā, pārdošanā un inventārā, kā arī izmaksās un pārdošanas cenās kopš pēdējā finanšu gada beigām līdz reģistrācijas dokumenta datēšanas dienai. 12.2. Sniedz informāciju par visām apzinātajām tendencēm, nedrošības faktoriem, pieprasījumiem, saistībām vai notikumiem, kas var būtiski ietekmēt emitenta perspektīvas vismaz kārtējā finanšu gadā. 13. PEĻŅAS PROGNOZES VAI NOVĒRTĒJUMI Ja emitents izvēlas iekļaut peļņas prognozes vai peļņas novērtējumu, tad reģistrācijas dokumentā jābūt 13.1. un 13.2. punktā izklāstītajai informācijai. 13.1. Sniedz paziņojumu, kurā norāda galvenos pieņēmumus, uz kādiem emitents ir balstījis prognozes vai novērtējumu. Jābūt skaidri nošķirtiem pieņēmumiem par faktoriem, kurus var ietekmēt pārvaldes, vadības vai uzraudzības struktūru locekļi, no tiem pieņēmumiem par faktoriem, kuri pilnīgi nav pārvaldes, vadības vai uzraudzības struktūru locekļu ietekmes zonā; pieņēmumiem jābūt ieguldītājiem viegli saprotamiem, konkrētiem un precīziem, un tiem nav jābūt atkarīgiem no tā, vai prognožu pamatā esošie novērtējumi visumā ir precīzi. ▼M6 13.2. Iekļauj neatkarīgu grāmatvežu vai revidentu sagatavotu ziņojumu, kurā norāda, ka, pēc neatkarīgo grāmatvežu vai revidentu domām, prognoze vai novērtējums ir sastādīts pareizi, balstoties uz noteikto bāzi, un ka peļņas prognozēm vai novērtējumam izmantotā aprēķinu bāze ir saskaņā ar emitenta grāmatvedības principiem. Ja finanšu informācija attiecas uz iepriekšējo finanšu gadu un satur vienīgi nemaldinošus skaitļus, kas lielā mērā saskan ar galīgajiem skaitļiem, kuri publicējami nākamajā revidētajā gada finanšu pārskatā par iepriekšējo finanšu gadu, un šo skaitļu novērtēšanai nepieciešamos paskaidrojumus, ziņojums nav vajadzīgs, ja prospektā ir iekļauti visi turpmāk norādītie apgalvojumi: a) minēto informāciju apstiprina par šo finanšu informāciju atbildīgā persona, ja tā nav persona, kas ir atbildīga par prospektu kopumā; b) neatkarīgi grāmatveži vai revidenti piekrīt, ka informācija lielā mērā saskan ar galīgajiem skaitļiem, kuri publicējami nākamajā revidētajā gada finanšu pārskatā; c) nav veikta šīs finanšu informācijas revīzija. ▼B 13.3. Bāzei, ko izmanto, sagatavojot peļņas prognozes vai novērtējumu, jābūt salīdzināmai ar bāzi, ko izmanto iepriekšējo finanšu informācijas sagatavošanā. 13.4. Ja peļņas prognozes ir publicētas prospektā, kas vēl ir spēkā, tad sniedz paziņojumu, kurā izklāsta, vai šīs prognozes reģistrācijas dokumenta datēšanas dienā joprojām ir vai vairs nav pareizas, un attiecīgā gadījumā sniedz paskaidrojumu, kāpēc šādas prognozes vairs nav spēkā. 14. PĀRVALDES, VADĪBAS UN UZRAUDZĪBAS STRUKTŪRAS UN AUGSTĀKĀ VADĪBA 14.1. Turpmāk minēto personu vārdi, uzvārdi, darba vietu adreses un ieņemamie amati emitentsabiedrībā un galvenās darbības jomas, ko viņas veic ārpus emitentsabiedrības, ja tās ir svarīgas attiecībā uz šo emitentu: a) pārvaldes, vadības vai uzraudzības struktūru locekļi; b) biedri ar neierobežotu atbildību komanditsabiedrības ar akciju kapitālu gadījumā; c) dibinātāji, ja emitents ir izveidots uz mazāk nekā pieciem gadiem; un d) visas augstākās vadības amatpersonas, kas ir svarīgas, lai garantētu, ka emitentam ir attiecīgā kompetence un pieredze vadīt emitenta uzņēmējdarbību. Norāda arī to, vai starp kādām no šīm personām pastāv ģimenes saites, un kāda veida ģimenes saites tās ir. Par katru emitenta pārvaldes, vadības vai uzraudzības struktūru locekli un par katru pirmās daļas b) un d) apakšpunktā minēto personu sniedz sīkākas ziņas par to, kāda ir šīs personas kompetence un pieredze attiecībā uz vadību, kā arī šādu informāciju: a) visu sabiedrību un personālsabiedrību nosaukumi, kurās šīs personas kaut kad iepriekšējo piecu gadu laikā ir bijušas pārvaldes, vadības vai uzraudzības struktūru, vai komanditsabiedrības locekļi, norādot, vai viņi joprojām ir pārvaldes, vadības vai uzraudzības struktūru vai komanditsabiedrības locekļi. Nav nepieciešams uzskaitīt arī visus emitenta meitasuzņēmumus, kurās šāda persona ir pārvaldes, vadības vai uzraudzības struktūru loceklis; b) informācija par to, vai vismaz iepriekšējo piecu gadu laikā personai ir pierādīta vaina krāpnieciskos nodarījumos; c) sīkākas ziņas par visiem bankrotiem, maksātnespējas administrēšanu vai likvidāciju, kur vismaz iepriekšējo piecu gadu laikā ir bijusi iesaistīta pirmās daļas a) un d) apakšpunktā aprakstītā persona, kas rīkojās kādas no pirmās daļas a) un d) apakšpunktā norādīto amatpersonu statusā; d) sīkākas ziņas par to, vai vismaz piecu iepriekšējo gadu laikā likumā paredzētas vai pārvaldes iestādes (tostarp specializētas profesionālās struktūras) pret šādu personu ir cēlušas oficiālu, publisku apsūdzību, vai šādai personai ar tiesas lēmumu bijis noteikts aizliegums būt par kāda emitenta pārvaldes, vadības vai uzraudzības struktūru locekli, ieņemt amatu vadībā vai kārtot kāda emitenta darījumus. Ja tāda veida informācijas nav, tad sniedz atbilstošu paziņojumu. 14.2. Interešu konflikti starp pārvaldes, vadības un uzraudzības struktūrām un augstāko vadību Skaidri jānorāda iespējamie interešu konflikti starp 14.1. punktā minēto personu pienākumiem pret emitentu un viņu privātajām interesēm vai/un citiem pienākumiem. Ja tādu konfliktu nav, sniedz atbilstošu paziņojumu. Norāda visas norunas vai vienošanās ar galvenajiem akcionāriem, klientiem, piegādātājiem vai citiem, pēc kurām jebkura no 14.1. punktā minētajām personām izraudzīta par pārvaldes, vadības vai uzraudzības struktūras locekli vai augstākās vadības locekli. Tālāk sniedz sīkākas ziņas par to, vai 14.1. punktā minētās personas ir noteiktu laikposmu piekritušas kādiem ierobežojumiem attiecībā uz emitenta vērtspapīru turējumu. 15. ATALGOJUMS UN PRIEKŠROCĪBAS Saistībā ar pēdējo pilno finanšu gadu par 14.1. punkta pirmās daļas a) un d) apakšpunktā minētajām personām norāda šādas ziņas: 15.1. Samaksātā atalgojuma apmēru (ieskaitot jebkuru no rezultātiem atkarīgu vai atliktu atlīdzību) un pabalstus natūrā, ko tādām personām piešķīris emitents un tā meitasuzņēmumi par pakalpojumiem, ko šīs personas sniegušas emitentam un tā meitasuzņēmumiem. Šī informācija jāsniedz par katru personu atsevišķi, ja vien emitenta izcelsmes valsts individuālu ziņu izpaušanu nepieprasa un emitents to publiski neizpauž citādā veidā. 15.2. Kopsummas, ko emitents vai tā meitasuzņēmumi rezervējuši vai uzkrājuši pensijas vai līdzīgu pabalstu nodrošināšanai. 16. VADĪBAS PRAKSE Saistībā ar emitenta pēdējo noslēgto finanšu gadu un, ja nav norādīts citādi, par tām personām, kas minētas 14.1. punkta pirmās daļas a) apakšpunktā, norāda šādas ziņas: 16.1. Piemērotos gadījumos kārtējā amata laika beigu datumu un laika posmu, kurā persona ir ieņēmusi attiecīgo amatu. 16.2. Informāciju par pārvaldes, vadības vai uzraudzības struktūru locekļu pakalpojumu sniegšanas līgumiem ar emitentu vai kādu tā meitasuzņēmumu, kuros ir paredzēti pabalsti pēc darba attiecību izbeigšanas, vai sniedz attiecīgu noliedzošu paziņojumu. 16.3. Sniedz informāciju par emitenta revīzijas komiteju un atalgojuma samaksas komiteju, ieskaitot komitejas locekļu vārdus un uzvārdus, kā arī sīki izklāsta komitejas darba uzdevumu. 16.4. Sniedz paziņojumu par to, vai emitents ievēro vai neievēro tā dibināšanas valstī spēkā esošo(-os) uzņēmumu vadības režīmu(-us). Ja emitents tādu režīmu neievēro, iekļauj atbilstošu paziņojumu par to kopā ar paskaidrojumu tam, kāpēc emitents to režīmu neievēro. 17. DARBINIEKI 17.1. Norāda vai nu darbinieku skaitu perioda beigās, vai arī vidējo rādītāju par katru finanšu gadu periodā, uz kuru attiecas iepriekšējo finanšu informācija, līdz reģistrācijas dokumenta datēšanas dienai (un izmaiņas šādos skaitļos, ja tās ir būtiskas), un, ja iespējams un būtiski, norāda nodarbināto personu sadalījumu pa galvenajiem darbības veidiem un atbilstoši ģeogrāfiskajai atrašanās vietai. Ja emitents nodarbina ievērojami daudz pagaidu darbinieku, iekļauj pagaidu darbinieku vidējo skaitu pēdējā finanšu gadā. 17.2. Akciju pakete un akciju opcijas Par katru personu, kas minēta 14.1. punkta pirmās daļas a) un d) apakšpunktā, sniedz pēc iespējas jaunāku informāciju par viņas akciju daļu un visām šo akciju opcijām emitentā. 17.3. Apraksta visas vienošanās, pēc kurām darbinieki var iegūt emitenta kapitāla daļas. 18. GALVENIE AKCIONĀRI 18.1. Ciktāl emitentam zināms, norāda visu to personu vārdus un uzvārdus, kas nav pārvaldes, vadības vai uzraudzības struktūru locekļi un kam tieši vai netieši ir līdzdalība emitenta kapitālā vai balsstiesības, par kurām ir jāziņo saskaņā ar emitenta valsts tiesību aktiem, kā arī norāda katras tādas personas līdzdalības procentus vai, ja tādu personu nav, sniedz atbilstošu noliedzošu paziņojumu. 18.2. Norāda to, vai emitenta galvenajiem akcionāriem ir atšķirīgas balsstiesības, vai arī sniedz atbilstošu noliedzošu paziņojumu. 18.3. Ciktāl emitentam zināms, min to, vai emitentam ir tiešs vai netiešs īpašnieks vai kontrole, to, kas ir šis īpašnieks vai kā kontrolē tas ir, un apraksta šādas kontroles raksturu, kā arī to, kādi pasākumi tiek veikti, lai nodrošinātu, ka šādu kontroli neizmanto ļaunprātīgi. 18.4. Apraksta visas vienošanās, kādas emitentam ir zināmas, kuru izpilde vēlāk var novest pie izmaiņām emitenta kontrolē. 19. SAISTĪTO PUŠU DARĪJUMI Sīkākas ziņas par saistīto pušu darījumiem (kas šim nolūkam ir darījumi, kuri izklāstīti saskaņā ar Regulu (EK) Nr. 1606/2002 pieņemtajos standartos), kurus emitents ir noslēdzis periodā, uz kuru attiecas iepriekšējo finanšu informācija, un līdz reģistrācijas dokumenta datēšanas dienai, jāizpauž atbilstoši attiecīgajam standartam, kurš pieņemts saskaņā ar Regulu (EK) Nr. 1606/2002, ja tas attiecas uz emitentu. Ja tādi standarti uz emitentu neattiecas, izpauž šādu informāciju: a) visu to darījumu veidu un apjomu, kuri atsevišķi vai kopumā emitentam ir ļoti nozīmīgi. Ja tādi saistīto pušu darījumi nav noslēgti godīgas konkurences apstākļos, paskaidro, kāpēc. Ja ir nenomaksāti aizdevumi, tostarp jebkāda veida garantijas, tad norāda nenomaksāto summu; b) to, kādu summu vai procentuālo daļu no emitenta apgrozījuma sastāda saistīto pušu darījumi. 20. FINANŠU INFORMĀCIJA PAR EMITENTA AKTĪVIEM UN PASĪVIEM, FINANSIĀLO STĀVOKLI, PEĻŅU UN ZAUDĒJUMIEM 20.1. Iepriekšējo finanšu informācija Sniedz pārbaudītu iepriekšējo finanšu informāciju par pēdējiem trīs finanšu gadiem (vai īsāku periodu, ja emitenta pastāvēšanas mūžs ir īsāks) un revīzijas ziņojumu par katru gadu. ►M2 Ja emitents laikposmā, par kuru ir pieprasīta vēsturiskā finanšu informācija, ir grozījis grāmatvedības atsauces datumu, revidētā vēsturiskā informācija attiecas vismaz uz 36 mēnešiem vai visu laikposmu, kurā emitents ir veicis darbību, izvēloties īsāko laikposmu. ◄ Kopienas emitentiem šāda finanšu informācija jāsagatavo saskaņā ar Regulu (EK) Nr. 1606/2002 vai, ja tā nav piemērojama, tad saskaņā ar attiecīgās dalībvalsts grāmatvedības standartiem. Trešo valstu emitentiem šāda finanšu informācija jāsagatavo saskaņā ar starptautiskajiem grāmatvedības standartiem, kas pieņemti atbilstoši Regulas (EK) Nr. 1606/2002 3. pantā paredzētajai procedūrai, vai saskaņā ar šiem standartiem līdzvērtīgiem trešās valsts grāmatvedības standartiem. Ja tāda veida finanšu informācija nav līdzvērtīga šiem standartiem, tad vēlreiz jāsniedz finanšu pārskati. Iepriekšējo finanšu informācija, kas pārbaudīta par diviem pēdējiem gadiem, jāsniedz un jāsagatavo tā, lai tā saskanētu ar informāciju, ko emitents publicēs nākamajos gada finanšu pārskatos, ņemot vērā grāmatvedības standartus un grāmatvedības politikas, kā arī šādiem gada finanšu pārskatiem piemērojamos tiesību aktus. Ja emitents pašreizējā saimnieciskās darbības jomā ir darbojies mazāk nekā vienu gadu, tad pārbaudītā iepriekšējo finanšu informācija par šo periodu jāsagatavo saskaņā ar standartiem, kas attiecas uz gada finanšu pārskatiem atbilstoši Regulai (EK) Nr. 1606/2002, vai, ja minētā Regula nav piemērojama, tad saskaņā ar dalībvalsts grāmatvedības standartiem, ja emitents ir no Kopienas. Trešo valstu emitentiem iepriekšējo finanšu informācija jāsagatavo saskaņā ar starptautiskajiem grāmatvedības standartiem, kas pieņemti atbilstoši Regulas (EK) Nr. 1606/2002 3. pantā paredzētajai procedūrai, vai saskaņā ar šiem standartiem līdzvērtīgiem trešās valsts grāmatvedības standartiem. Šai iepriekšējo finanšu informācijai jābūt pārbaudītai. Ja pārbaudītā finanšu informācija ir sagatavota saskaņā ar valsts grāmatvedības standartiem, tad saskaņā ar šo iedaļu sniedzamajā finanšu informācijā jāiekļauj vismaz šādas ziņas: a) bilance; b) peļņas vai zaudējumu aprēķins; c) pārskats vai nu par visām pašu kapitāla izmaiņām, vai arī par tādām pašu kapitāla izmaiņām, kuras nerodas no kapitāla darījumiem ar īpašniekiem un no labumu sadales īpašniekiem; d) naudas plūsmas pārskats; e) grāmatvedības politikas un paskaidrojumi. Iepriekšējo finanšu informācijai jābūt saskaņā ar dalībvalstī piemērojamajiem revīzijas standartiem vai līdzvērtīgu standartu neatkarīgi pārbaudītai vai tāda ziņojuma priekšmetam, kurā norāda, vai reģistrācijas dokumenta vajadzībām tā atspoguļo vai neatspoguļo patiesu un godīgu viedokli. 20.2. Standarta finanšu informācija Nozīmīgu bruto izmaiņu gadījumā apraksta to, kā darījums būtu varējis ietekmēt emitenta aktīvus, pasīvus un ieņēmumus, ja darījums būtu veikts ziņojumā aptvertā perioda sākumā vai norādītajā dienā. Parasti šī prasība tiks izpildīta, iekļaujot standarta finanšu informāciju. Šī standarta finanšu informācija jāsniedz, kā norādīts II pielikumā, un tajā jāiekļauj tur norādītās ziņas. Standarta finanšu informācija jāpapildina ar neatkarīgu grāmatvežu vai revidentu sagatavotu ziņojumu. 20.3. Finanšu pārskati Ja emitents sagatavo gan savu, gan konsolidēto gada finanšu pārskatu, reģistrācijas dokumentā iekļauj vismaz konsolidēto gada finanšu pārskatu. 20.4. Iepriekšējo gada finanšu informācijas revīzija 20.4.1. Sniedz paziņojumu, ka iepriekšējo finanšu informācija ir pārbaudīta. Ja apstiprinātie revidenti ir atteikušies sniegt revīzijas ziņojumus par iepriekšējo finanšu informāciju vai ja tajos ir ierunas vai atrunas, tad tādu atteikumu, tādas ierunas vai atrunas pilnā formā iekļauj prospektā un min attiecīgos iemeslus. 20.4.2. Norāda uz citu informāciju reģistrācijas dokumentā, kuru pārbaudījuši revidenti. 20.4.3. Ja finanšu dati reģistrācijas dokumentā nav ņemti no emitenta pārbaudītajiem finanšu pārskatiem, min šo datu avotu un norāda, ka dati nav pārbaudīti. 20.5. Jaunākās finanšu informācijas pastāvēšanas ilgums 20.5.1. Pārbaudītā finanšu informācija par pēdējo finanšu gadu nedrīkst būt vecāka par: a) 18 mēnešiem, skaitot no dienas, ar kuru ir datēts reģistrācijas dokuments, ja emitents reģistrācijas dokumentā iekļauj pārbaudītus starpperioda finanšu pārskatus; vai b) 15 mēnešiem, skaitot no dienas, ar kuru ir datēts reģistrācijas dokuments, ja emitents reģistrācijas dokumentā iekļauj nepārbaudītus starpperioda finanšu pārskatus. 20.6. Starpperioda un cita finanšu informācija 20.6.1. Ja emitents pēc dienas, ar kuru ir datēti pēdējie pārbaudītie finanšu pārskati, ir publicējis ceturkšņa vai pusgada finanšu informāciju, tā jāiekļauj reģistrācijas dokumentā. Ja ceturkšņa vai pusgada finanšu informācija ir pārskatīta vai pārbaudīta, tad jāiekļauj arī pārskata vai revīzijas ziņojums. Ja šī ceturkšņa vai pusgada finanšu informācija nav pārbaudīta vai nav pārskatīta, norāda arī to. 20.6.2. Ja reģistrācijas dokuments ir sastādīts vairāk nekā deviņus mēnešus pēc pēdējā pārbaudītā finanšu gada beigām, tajā jāiekļauj starpperioda finanšu informācija, kas drīkst būt nepārbaudīta (tādā gadījumā šis fakts ir jānorāda) un kas atteicas vismaz uz pirmajiem sešiem finanšu gada mēnešiem. Starpperioda finanšu informācijā jāiekļauj salīdzināmi pārskati par vienu un to pašu periodu iepriekšējā finanšu gadā, ja vien šo prasību par salīdzināmu bilances informāciju nevar izpildīt, sniedzot gada beigu bilanci. 20.7. Dividenžu politika Izklāsta emitenta politiku attiecībā uz dividenžu sadali un visiem ierobežojumiem šajā sakarā. 20.7.1. Par katru finanšu gadu periodā, uz kuru attiecas iepriekšējo finanšu informācija, norāda dividenžu skaitu par vienu akciju, ko beigās salīdzināšanas vajadzībām koriģē, ja emitentā akciju skaits ir mainījies. 20.8. Tiesvedība un arbitrāža Sniedz ziņas par visām valsts intervencēm, tiesas prāvām vai arbitrāžas procesiem (ieskaitot visus nepabeigtus vai draudošus tiesas procesus, par kuriem emitentam ir zināms) vismaz iepriekšējo divpadsmit mēnešu laikā, kuri nesenajā pagātnē varēja būtiski ietekmēt vai ir būtiski ietekmējuši emitenta un/vai koncerna finansiālo stāvokli vai rentabilitāti, vai sniedz atbilstošu noliedzošu paziņojumu. 20.9. Nozīmīgas izmaiņas emitenta finansiālajā vai komerciālajā stāvoklī Izklāsta visas nozīmīgās izmaiņas koncerna finansiālajā vai komerciālajā stāvoklī, kas ir notikušas pēc pēdējā finanšu perioda beigām, par kuru ir publicēta pārbaudīta finanšu informācija vai starpperioda finanšu informācija, vai sniedz atbilstošu noliedzošu paziņojumu. 21. PAPILDU INFORMĀCIJA 21.1. Pamatkapitāls Sniedz šādas ziņas, kas datētas ar to pašu dienu, kad visjaunākā iepriekšējo finanšu informācijā iekļautā bilance: 21.1.1. Norāda emitētā kapitāla apjomu un par katru akciju kategoriju: a) apstiprināto akciju skaitu; b) emitēto un pilnīgi apmaksāto, kā arī emitēto, bet nepilnīgi apmaksāto akciju skaitu; c) vienas akcijas nominālvērtību vai to, ka akcijām nav nominālvērtības; un d) apgrozībā esošo akciju skaita salīdzinājumu gada sākumā un beigās. Ja periodā, uz kuru attiecas iepriekšējo finanšu informācija, par vairāk nekā 10 % kapitālu ir samaksāts ar aktīviem, kas nav skaidra nauda, to norāda. 21.1.2. Ja ir akcijas, kas nepārstāv kapitālu, tad uzrāda šādu akciju skaitu un galvenos raksturlielumus. 21.1.3. Par akcijām emitentā, ko tur pats emitents vai viņa uzdevumā, vai emitenta meitasuzņēmumi, norāda